AUGUST 1968Pellegrini vyzval na obranu slobody, pozýva na výstavu fotografií

Úrad vlády si udalosti spred 50 rokov pripomína výstavou fotografií fotoreportéra Ladislava Bielika.

BRATISLAVA. Snažme sa o svet, v ktorom sa národy môžu slobodne rozhodovať o svojej budúcnosti bez hrozby a ľudských obetí. Vyzýva premiér Peter Pellegrini pri príležitosti 50. výročia vstupu vojsk Varšavskej zmluvy do Československa . Úrad vlády si udalosti spred 50 rokov pripomína výstavou fotografií fotoreportéra Ladislava Bielika, ktoré zachytávajú udalosti turbulentných dní a občiansky odpor voči okupácii. Výstava je prístupná verejnosti, pozrieť si ju ľudia môžu do konca augusta. "Pred 50 rokmi sa na tomto mieste odohrávala dráma, ktorá poznačila životy niekoľkých generácií. Pred 50 rokmi aj na tomto mieste zhasla v mnohých ľuďoch nádej na lepší, slobodnejší život," hovorí premiér vo videu, zverejnenom na sociálnej sieti, pred budovou úradu vlády, kde sa výstava nachádza. "Aby sme nezabudli na tieto chvíle, keď sa skončil sen dvoch národov o väčšej slobode, zdobia oddnes plot úradu vlády unikátne zábery spred 50 rokov," doplnil šéf vládneho kabinetu. Snímky Bielika podľa premiérových slov ukazujú, že hoci na slovenských uliciach vtedy naozaj išlo o život, ľudia sa nebáli vysloviť svoj názor. Nikdy nezabudneme na nevinné obete okupácie. Ich pamiatka je pre nás mementom, že štátna suverenita a možnosť rozhodovať o vlastnej krajine nie je samozrejmosťou, ale vysoko cenenou hodnotou. "A neraz nastavovali holé hrude voči obrneným tankom. Pripomínajme si preto tieto chvíle a snažme sa o svet, v ktorom sa národy môžu slobodne rozhodovať o svojej budúcnosti bez hrozby a ľudských obetí," zdôraznil premiér. Bielik vytvoril unikátny súbor fotografií. Záber, na ktorom muž s odhalenou hruďou stojí pred hlavňou tanku, obletel celý svet a stal sa symbolom spontánneho odporu slovenských a českých občanov proti vpádu armád Varšavskej zmluvy, pripomína úrad vlády. Zábery, ktoré sú pred úradom vlády, nafotil Bielik priamo pred jeho sídlom, budovou bývalého Letného arcibiskupského paláca.


Francúz potetovaný nacistickými symbolmi dostal štyri mesiace väzenia

K porušeniu slovenských zákonov sa priznal a uzavrel dohodu o vine a treste.

BANSKÁ BYSTRICA. Francúzsky občan Alexis Issaurat potetovaný nacistickými symbolmi pôjde do väzenia za sympatie k hnutiu smerujúcemu k potláčaniu základných práv a extrémistické materiály. K porušeniu slovenských zákonov sa priznal a s prokurátorom Úradu špeciálnej prokuratúry uzavrel dohodu o vine a treste, ktorú sudca na pracovisku Špecializovaného trestného súdu v Banskej Bystrici schválil. Podľa rozsudku, proti ktorému sa nemôže odvolať, cudzinec dostal nepodmienečný trest štyri mesiace a trest vyhostenia zo Slovenska na desať rokov. Issaurat si už trest odpykáva a čas pobytu vo väzbe od 6. septembra sa mu do toho započítava.Cudzinec sa do rozporu so slovenskými zákonmi dostal začiatkom septembra tohto roka. Býval v istom hoteli v Trenčíne, kde ho kontrolovala policajná hliadka, pretože mal problémy so zaplatením pobytu. Policajti zistili, že Francúz oblečený v tričku s krátkymi rukávmi je potetovaný extrémistickými symbolmi na odhalených častiach tela. Napríklad na rukách mal vytetované číslo 88, čo pre extrémistov je skrátený tvar nacistického pozdravu „Heil Hitler!“, pretože 8. písmeno v abecede je H. Tvrdil však, že je to jeho dátum narodenia. Na iných miestach svojho tela však prezentoval ďalšie extrémistické zobrazenia. Išlo napríklad o kombináciu nemeckého vojenského kríža s lebkou, nápisy Head, Totenkopf, White Power, Skin, znak SS, symbol celosvetovej nacistickej organizácie Blood & Honour a iné.Na hlave mal poľnú čiapku vojaka Waffen SS. Medzi osobnými vecami mal Issaurat predmety s extrémistickými symbolmi, medzi nimi i prsteň s vyobrazením nemeckého vojnového kríža. Francúz na súde vyhlásil, že nevedel, že je to na Slovensku zakázané. Zaujímavosťou prípadu je, že na Issaurata upozornili slovenskú stranu francúzske orgány. Na sociálnej sieti totiž prezentoval video o tom, ako je na Slovensku dobre, pretože tu človek môže prejavovať extrémistické názory. Pritom Alexix bol vo vlasti doteraz jedenásťkrát súdne trestaný, prevažne za obchodovanie s „chladnými“ zbraňami, ako sú nože, dýky a mačety. Aj v súčasnosti je na neho vydaný zatykač, ale Slovensko ho nevydalo, pretože obchod s „chladnými“ zbraňami nie je u nás trestným činom.Rozsudok je právoplatný a sudca nariadil aj výkon trestu. Alexis Issaurat si ho odpyká v ústave s minimálnym stupňom stráženia. Súd rozhodol aj o prepadnutí predmetov s extrémistickými symbolmi a ich vlastníkom sa stáva štát.


Chelsea vyhrala trinásty zápas po sebe, United po obrate triumfoval

LONDÝN. Futbalisti Chelsea Londýn zvíťazili aj v silvestrovskom zápase 19. kola najvyššej anglickej súťaže, keď na Stamford Bridge zdolali Stoke City 4:2. Na konte majú už 13 ligových výhier v sérii a predĺžili tak klubový rekord. Na čele tabuľky majú 9-bodový náskok pred druhým FC Liverpool, ktorý od 18.30 hod na Anfield Road hostí v šlágri kola tretí Manchester City. Manchester United na Old Trafford otočil v závere súboj s FC Middlesbrough a vyhral 2:1, zverencom portugalského trénera Joseho Mourinha patrí v tabuľke 6. pozícia. Majstrovský Leicester City doma pokoril West Ham United 1:0. FC Burnley doma aj vďaka hetriku Andreho Graya zdolal Sunderland 4:1. Premier League - 19. kolo: Gól: 31., 51. a 53. Gray, 67. Barnes (z 11 m) - 71. Defoe, 20.000 divákov. Góly: 57. a 66. Willian, 34. Cahill, 85. Costa - 46. Martins Indy, 64. Crouch, 41.601 divákov. Gól: 20. Slimani, 31.000 divákov. Góly: 85. Martial, 87. Pogba - 67. Leadbitter, 70.000 divákov. Góly: 41. Long - 43. Phillips, 50. Robson-Kanu, ČK: 89. van Dijk (Southampton), 30.975 divákov. Góly: 25. Afobe, 45.+1 Fraser, 89. King, 20.316 divákov.


Európska únia vyzýva Iračanov po oslobodení Mosulu k zmiereniu

Irak podľa Európskej únie čaká proces obnovy dôvery medzi komunitami.

BRUSEL. Európska únia povzbudila v nedeľu obyvateľov Iraku k vzájomnému zmiereniu po tom, ako tamojšia vláda oznámila oslobodenie mesta Mósul spod nadvlády teroristickej organizácie Islamský štát (IS). "Teraz má rozhodujúci význam, aby sa začal proces pre návrat a obnovenie dôvery medzi komunitami a aby všetci Iračania mohli začať budovať svoju spoločnú budúcnosť," uviedla v nedeľňajšom vyhlásení vysoká predstaviteľka EÚ pre zahraničné veci Federica Mogheriniová a komisár EÚ pre humanitárnu pomoc a krízové riadenie Christos Stylianidis. Iracký premiér Hajdar Abádí oznámil v nedeľu víťazstvo armády nad IS v Mósule po niekoľko mesiacov trvajúcej ofenzíve. Uvedení predstavitelia EÚ vyjadrili uznanie Iračanom, pokiaľ ide o ich odhodlanosť a vojenské straty, a prisľúbili im ďalšiu podporu.


Novým generálnym guvernérom Austrálie sa stal David Hurley

Od roku 2014 funkciu vykonával generál Peter Cosgrove.

CANBERRA. Novým generálnym guvernérom Austrálie sa v pondelok stal bývalý veliteľ armády David Hurley. Informovala o tom agentúra AP. Generálny guvernér je zástupcom britskej kráľovnej Alžbety II., ktorá je oficiálnou hlavou Austrálie. Od roku 2014 túto funkciu vykonával generál Peter Cosgrove. Nový, v poradí 27. generálny guvernér David Hurley zložil predpísanú prísahu do rúk predsedníčky austrálskeho najvyššieho súdu Susan Kiefelovej. Slávnostný akt prebehol v sídle austrálskeho Senátu, píše agentúra DPA. Na ceremónii, ktorú v priamom prenose vysielala austrálska televízia, sa zúčastnil aj premiér krajiny Scott Morrison. Hurley (65) doposiaľ pôsobil ako guvernér, teda kráľovnin zástupca, v austrálskom štáte Nový Južný Wales. Predtým bol - rovnako ako jeho predchodca Cosgrove - šéfom Austrálskych obranných síl (ADF). V novej funkcii sa prvýkrát uvedie v utorok na ustanovujúcom zasadnutí parlamentu, ktorý vzišiel z májových volieb. Austrálsky generálny guvernér má prevažne ceremoniálne právomoci. Do funkcie ho vymenúva kráľovná na návrh austrálskeho premiéra. Generálny guvernér v mene panovníčky oficiálne schvaľuje prijaté zákony, vydáva výnosy o vypísaní volieb a do jeho rúk skladajú prísahu premiér, ministri a sudcovia.


Hitler chcel Paríž zrovnať so zemou. Mesto svetla odolalo (fotogaléria)

Boje o oslobodenie francúzskej metropoly trvali od 19. do 25. augusta 1944.

PARÍŽ. Jeden z najväčších klenotov Európy mal na Hitlerov rozkaz zmiznúť zo zemského povrchu. Z mesta na Seine malo zostať iba rumovisko. Našťastie sa tak nestalo a "mesto svetla" získalo po štyroch rokoch temna, keď bolo v rukách nacistov, opäť svoj lesk. Od oslobodenia Paríža uplynie v nedeľu 25. augusta 75 rokov. Po obsadení hlavného mesta Francúzska nacistickým Wehrmachtom zaviala 14. júna 1940 červeno-biela zástava s hákovým krížom na vrchole Eiffelovej veže, ako aj na priečelí mnohých domov a budov. Paríž sa stal sídlom nemeckého vojenského velenia v okupovanom Francúzsku. Pre Parížanov, tak ako všade na okupovaných územiach nastali ťažké časy plné utrpenia. Židia museli nosiť žltú Dávidovu hviezdu - približne 13.000 ich bolo zatknutých a deportovaných do koncentračných či vyhladzovacích táborov. Paríž, nazývaný "mesto svetla" sa premenil na mesto tmy. Potraviny boli na prídel napríklad denná dávka pre dospelého predstavovala 275 gramov a prídel mäsa bol taký malý, že sa dal zabaliť do lístka na metro. Po obsadení krajiny začali nacisti systematicky plieniť múzeá, čomu sa nevyhol ani Paríž. V jednom z najznámejších a najväčších múzeí sveta Louvre vyčlenili šesť sál na uskladnenie ulúpených zbierok a Hitlerov zástupca Hermann Göring si tam prišiel 3. mája 1941 osobne vybrať diela do svojej rezidencie. Zásadný zlom prinieslo vylodenie spojeneckých vojsk v Normandii 6. júna 1944. Ich rýchly postup čoraz viac aktivizovali aj obyvatelia hlavného mesta Francúzska. Otvorene dávali najavo svoju nespokojnosť začali sa štrajky a v uliciach sa objavovali plagáty vyzývajúce na povstanie. To sa začalo 19. augusta 1944. Vyvrcholilo 25. augusta oslobodením Paríža, keď o 12:50 h vyvesil hasič Henri Duriaux na železnej dáme, ako domáci Eiffelovu vežu volajú, francúzsku zástavu. Hlavný predstaviteľ francúzskej exilovej vlády, generál de Gaulle predniesol v deň víťazstva Parížskeho povstania pred parížskou radnicou prejav, ktorý sa stal jedným zo základných pilierov povojnovej histórie Francúzska. Okrem iného v ňom povedal: Paríž! Paríž urazený! Paríž zlomený! Paríž mučený! Ale Paríž oslobodený!Oslobodený samým sebou, oslobodený svojím ľudom. A keďže nepriateľ, ktorý držal Paríž, kapituloval do našich rúk, Francúzsko sa vracia do Paríža. Vracia sa tam skrvavené, ale rozhodné. Vracia sa tam ožiarené obrovskou skúsenosťou, ale istejšie vo svojich povinnostiach a právach ako kedykoľvek predtým." Nechýbalo však veľa a metropola Francúzska mohla ľahnúť popolom, pretože Hitler chcel udržať Paríž za každú cenu. Na území mesta hodlal uplatniť stratégiu vypálenej krajiny. Všetky slávne pamiatky a klenoty histórie, mosty, paláce, chrámy a múzeá ako Louvre, Notre Dame či Eiffelova veža mali byť totálne zničené, mesto vypálené vymazané z mapy Európy. Preto smeroval 23. augusta 1944, teda v čase, keď boli v rukách povstalcov už tri štvrtiny Paríža a jeho predmestia, z hlavného stanu v Berlíne vrchným veliteľom nacistických vojsk na západnom fronte tajný rozkaz. V ňom sa doslova písalo: "Obrana parížskeho predmestia je z vojenského a politického hľadiska mimoriadne dôležitá. Paríž nesmie padnúť do rúk nepriateľa, a keď už mesto padne, nepriateľ tam musí nájsť len hromadu trosiek." Jedno z najkrajších miest na svete malo ale obrovské šťastie. Veliteľ nemeckej posádky Dietrich von Choltitz Hitlerov rozkaz nesplnil a s takmer 20.000 mužmi sa vzdal 25. augusta francúzskemu generálovi Leclerocovi a veliteľovi odbojových jednotiek (FFI) Henrimu Rol-Tanguyovi. Počas takmer týždňa trvajúcich bojov zahynulo 1750 Francúzov a 3200 nemeckých vojakov.


Komora potravinárov upozorňuje na zlú situáciu v odvetví

Potravinárska komora Slovenska predstavila víziu do roku 2030.

BRATISLAVA. Potravinárska komora Slovenska (PKS) na valnom zhromaždení predstavila víziu do roku 2030. Jej cieľom je, aby bolo potravinárstvo moderným a konkurencieschopným odvetvím, ktoré bude prinášať zdravé a inovatívne výrobky so zníženým dopadom na životné prostredie. Informovala o tom v pondelok PKS, ktorá zároveň upozornila, že potravinársky priemysel na Slovensku sa prepadá vo všetkých ukazovateľoch. K naplneniu vízie je podľa PKS potrebné zvýšiť potravinársku produkciu na Slovensku, aktívne zavádzať inovácie a výsledky výskumu do praxe a neustále zlepšovať podnikateľské prostredie. Pod upadajúci potravinársky priemysel v SR sa podľa potravinárov podpisuje zaostávanie v hrubej domácej produkcii, neustále sa zvyšujúce negatívne saldo zahraničného obchodu s potravinami, nízky podiel slovenských výrobkov na pultoch maloobchodov, či prepad Slovenska v rebríčkoch ekonomickej stability. Potravinári zároveň poukázali na skutočnosť, že potravinárstvo na Slovensku je dlhodobo finančne podvyživené. "Na zlú situáciu v slovenskom potravinárskom priemysle upozorňujeme už niekoľko rokov. Vo všetkých ukazovateľoch sa potravinársky priemysel prepadá. Táto situácia je neudržateľná. Musíme zatiahnuť za ručnú brzdu a prijať razantné kroky na zlepšenie postavenia potravinárov. Posledná vec, ktorú by sme chceli robiť, je neustále len upozorňovať na problémy a každý rok konštatovať ešte väčší úpadok nášho priemyslu," skonštatoval Daniel Poturnay, znovuzvolený prezident PKS. Potravinárska komora zavádza viaceré zmeny, plánuje zvýšiť angažovanosť svojich členov a zintenzívniť svoju činnosť. Komora tiež chce pokračovať vo svojich projektoch zisťovania podielu vystavenia slovenských výrobkov na pultoch obchodov a podielu vystavenia privátnych značiek na pultoch v maloobchode. Bude pokračovať aj v interaktívnom kurze zdravého životného štýlu a v snahe o kultiváciu dodávateľsko-odberateľských vzťahov prostredníctvom Iniciatívy pre férový obchod. "Slovenskí potravinári môžu byť hrdí na kvalitné výrobky, s ktorými sa chcú presadiť nielen na Slovensku, ale aj v zahraničí. S nástupom nových technológií sa menia aj očakávania spotrebiteľa a jeho návyky a všetky tieto zmeny sa týkajú aj potravinárskeho priemyslu. Chceme ukázať, že naše odvetvie nie je označované vládou SR ako strategické náhodou. Chceme ho ďalej rozvíjať a ukázať, že dokážeme držať krok s rozvinutými krajinami," uzavrel Poturnay.


Prezident píše kvôli Čistému dňu Richterovi, SaS žiada odňať licenciu

BRATISLAVA. Prezident SR Andrej Kiska píše kvôli kauze Čistý deň ministrovi práce Jánovi Richterovi (Smer-SD). Má totiž podozrenia, že v resocializačnom zariadení v Galante dochádza v súvislosti s mediálnymi výstupmi k ohrozovaniu alebo porušovaniu práv detí. Hlava štátu poukazuje, že zástupcovia organizácie Čistý deň sa opakovane pokúsili využiť im zverené osoby či informácie o ich údajnom stave v rámci mediálnych vystúpení na svoju obhajobu. A tiež na cielený útok na iné osoby (Boris Kollár, pozn. TASR), k čomu sa sami priznali. "Toto konanie považujem za neprijateľné," píše hlava štátu v otvorenom liste. Richtera v ňom dôrazne žiada, aby situáciu preskúmal. "Vážený pán minister, dovoľte mi preto Vás dôrazne požiadať, aby ste Vy osobne, Vami riadené ministerstvo a jemu podriadené vecne príslušné organizácie bezodkladne túto situáciu preskúmali. A zabezpečili to, čo Vám zo zákona a pri plnení medzinárodných záväzkov Slovenskej republiky vyplýva: ochranu pred akýmkoľvek konaním, ktoré by mohlo ohroziť alebo ohrozuje najlepší záujem nedospelých osôb, zverencov v resocializačnom stredisku n. o. Čistý deň," uvádza sa ďalej v liste. Kiska pripomína, že o dianie v zariadení sa zaujíma od zverejnenia prvých informácií v kauze. "Beriem na vedomie Vaše nedávne rozhodnutie o neodobratí akreditácie resocializačnému stredisku n. o. Čistý deň v Galante - napriek tomu, že Vám príslušná akreditačná komisia odporúčala, aby ste akreditáciu zariadeniu odňali," poznamenáva. Prezident poukazuje, že od Richterovho posledného rozhodnutia sa udiali už spomínané mediálne výstupy, v ktorých mali byť deti použité na obhajobu zariadenia či na útok na iné osoby. Kiska pripomína, že podľa zákona o sociálnoprávnej ochrane detí a o sociálnej kuratele sú subjekty sociálnoprávnej ochrany detí a sociálnej kurately povinné dbať na to, aby nedochádzalo k ohrozovaniu alebo porušovaniu práv dieťaťa a zabezpečujú dieťaťu ochranu a starostlivosť, ktorá je nevyhnutná pre jeho blaho a ochranu jeho právom chránených záujmov, pri rešpektovaní jeho práv priznaných Dohovorom o právach dieťaťa. Opozičná strana Sloboda a Solidarita (SaS) vyzvala v piatok ministra práce, sociálnych vecí a rodiny Jána Richtera, aby odňal resocializačnému stredisku Čistý deň v Galante akreditáciu. V opačnom prípade by mal „odstúpiť a prenechať rezort nominantovi, ktorý bude spĺňať morálne a odborné kritériá na zastávanie tohto postu,“ píšu vo vyhlásení liberáli, podľa ktorých je pozícia Richtera v kauze Čistý deň morálne neudržateľná a stáva sa politikom, ktorý koná v hlbokom rozpore s verejným záujmom. „Je nemysliteľné, aby minister ignoroval varovné slová odborníkov, rezignáciu členov Akreditačnej komisie, fakty i závažné indície o sexuálnom zneužívaní a týraní detí a zmohol sa len na konštatovanie, že je zo situácie znechutený,“ uvádza SaS.Podľa SaS na Slovensku neexistuje resocializačné centrum s takou zlou povesťou, ako má Čistý deň, ktoré sa však zároveň „teší nezaslúženej ochrane zo strany vlády“. Liberáli zároveň zdôraznili, že sú pripravení iniciovať vyslovenie nedôvery Richterovi, čo však považujú za „krajnú a najmä symbolickú záležitosť“. „Nevyrieši sa tým to hlavné, aby deti boli presunuté do bezpečného a ich psychickému vývoju vhodného prostredia,“ uzavrela SaS.Zariadenie Čistý deň čelilo viacerým podozreniam zo zneužívania chovancov, ktoré preverovalo ministerstvo práce, sociálnych vecí a rodiny, generálna prokuratúra i polícia, pričom vyšetrovanie niektorých prípadov ešte nie je ukončené. Ministerstvo napriek odporúčaniu jeho Akreditačnej komisie Čistému dňu akreditáciu na vykonávanie činnosti vo februári neodobralo. Najnovšia kauza sa týka facebookovej komunikácie predsedu strany Sme rodina Borisa Kollára a bývalej chovankyne Simony ako aj obvinení zo strany advokáta a exposlanca Daniela Lipšica, podľa ktorého riaditeľ Čistého dňa Peter Tománek nie je zdravotne spôsobilý vykonávať túto funkciu.


Chára má viacero zlomením čeľuste, pokope ju držali doštičky a skrutky

BOSTON. Slovenský hokejový obranca Zdeno Chára nastupoval vo finále play off NHL nie s jednou, ale s viacerými fraktúrami čeľuste. Kapitán Bostonu dva dni po záverečnom zápase sezóny zámorským novinárom prezradil, že zlomené časti mu držali pokope dve doštičky a niekoľko drôtikov a skrutiek. Chára utrpel zranenie vo štvrtom finálovom zápase proti St. Louis, keď ho trafil do tváre puk po zblokovanej strele. Napriek bolestivému zraneniu Chára dohral zvyšok finálovej série o Stanleyho pohár. Bostonu napokon  titul tesne unikol po prehre v rozhodujúcom siedmom zápase série. Chára sa poďakoval lekárom, ako ho dokázali dať rýchlo dokopy. "Odviedli úžasnú robotu. Zreparovali to veľmi rýchlo - iba 36 hodín po skončení štvrtého finálového zápasu," uviedol slovenský obranca pre ESPN. "V hokeji sa nedá vyhnúť takýmto situáciám. Do striel sa vrháte celým telom, vtedy hrozí, že vás puk zasiahne na nechránenom mieste," naznačil. Chára upresnil, že zo zranenia sa bude zotavovať ešte päť až šesť týždňov. Stravu spočiatku prijímal v tekutej forme. "Kontrolovali sme to. Podarilo sa nám to spraviť tak, aby všetko fungovalo a aby som bol pripravený hrať. Postupne som zistil, ako do seba dostať malé kúsky jedla, aby som si čo najlepšie dokázal ustrážiť výživovú stránku," opisoval Chára. Po utrpení zlomeniny chcel hneď naskočiť do hry, ale rešpektoval názor lekárov, ktorí mu dovolili sledovať zvyšok zápasu iba zo striedačky. Ak by sa však Bostonu zranil ďalší obranca, neváhal by a naskočil by na ľad. "V takom prípade by som sa ani nepýtal," poznamenal. "Chcel som sa hneď vrátiť do hry, ale niekedy musíte rešpektovať názor doktorov. V tomto prípade bolo ich rozhodnutie správne. Mohlo to dopadnúť ešte horšie, ak by sa mi vtedy prihodilo v oblasti tváre niečo ďalšie," uznal Chára. V ďalších troch stretnutiach však už bol v zostave Bostonu, nastupoval s krytom na prilbe, ktorý mu chránil ústa. Chára v najbližšom čase absolvuje aj vyšetrenie zranenia dolnej časti tela, ktoré ho vyradilo z hry v štvrtom zápase finále Východnej konferencie proti Caroline. "Trápilo ma už dlhšie a stále sa to vracalo," poznamenal."V play off hráte aj s hrčami a modrinami. Je to súčasť hry," dodal Chára. Slovák dosiahol dva ligové rekordy. Vo finálovej sérii skóroval ako najstarší obranca v histórii a absolvoval už svoj štrnásty zápas číslo sedem v NHL, čím o jeden prekonal legendy Scotta Stevensa a Patricka Roya. Chára hral finále NHL už tretíkrát, v roku 2011 priviedol Boston k poháru. V klube bude hrať minimálne ešte jednu sezónu. V marci podpísal novú ročnú zmluvu na dva milióny dolárov, s bonusmi môže jeho zárobok vzrásť na takmer dvojnásobok.


Maďarsko žiada obnovenie práv Maďarov vysťahovaných z Československa

V Budapešti si pripomenuli udalosti z roku 1947.

BUDAPEŠŤ. Pamätným dňom Maďarov vysťahovaných z Československa si v piatok v Budapešti pripomenuli udalosti z roku 1947. Predseda zahraničného výboru parlamentu Zsolt Németh z vládnej strany Fidesz pri tejto príležitosti povedal, že bude presadzovať obnovenie práv vysťahovaných Maďarov, informovala agentúra MTI. Na podujatí Rákocziho združenia Németh pripomenul, že Maďarsku sa podarilo vo vzťahu so Srbskom dosiahnuť vyradenie princípu kolektívnej viny z právneho systému. To isté by sa podľa neho mohlo podariť aj vo vzťahu so Slovenskom. "Všetky práva, ktorých boli pozbavení Maďari vysťahovaní z Československa, by mali byť obnovené. Ide tu o ich majetok, štátne občianstvo, menšinové a spoločenské práva, ako aj o ich základné ľudské práva," dodal Németh. Zároveň avizoval, že sa v tejto záležitosti obráti na prezidentov Slovenska i Maďarska. Poslanci maďarského parlamentu 5. decembra 2012 rozhodli, že 12. apríl bude pamätným dňom Maďarov vysťahovaných z Československa v roku 1947. V tento deň po ukončení druhej svetovej vojny sa totiž začalo s ich vysťahovaním z južného Slovenska. "Maďarský parlament považuje za dôležité dôstojne si spomenúť na takmer 100.000 Maďarov, vylúčených z Československej republiky vplyvom Benešových dekrétov, a podporuje organizovanie spomienkových podujatí a prípravu vzdelávacích materiálov, ktoré súvisia s vysťahovaním Maďarov z Felvidéku," uvádza sa v zdôvodnení rozhodnutia o pamätnom dni. Felvidék je maďarský termín pre tzv. Hornú zem - historické pomenovanie časti Rakúsko-Uhorska, zhodujúcej sa s územím dnešného Slovenska.


Prípravy na summit pokračujú, Biely dom vysiela do Singapuru tím

Trump summit najskôr zrušil, zakrátko však pripustil, že by sa mohlo predsa len uskutočniť.

WASHINGTON. Spojené štáty zatiaľ neprerušili prípravy na stretnutie amerického prezidenta Donalda Trumpa a severokórejského vodcu Kim Čong-una v Singapure, ktoré samotný Trump tento týždeň najskôr zrušil, na čo zakrátko pripustil, že by sa mohlo predsa len uskutočniť, a to aj v pôvodne plánovanom termíne 12. júna. Biely dom podľa sobotňajšieho vyhlásenia hovorkyne Sarah Sandersovej vysiela tento víkend do Singapuru svoj "predsunutý tím", aby zabezpečil "možný" summit po logistickej stránke, informovala agentúra AP. Vedením tohto tímu bol poverený Joe Hagin, námestník personálneho šéfa Trumpovho úradu. Prezident Spojených štátov vo štvrtok verejným listom prekvapivo oznámil, že zrušil plánované stretnutie so severokórejským vodcom vzhľadom na prejavy "obrovského hnevu a otvoreného nepriateľstva" zo strany Pchjonghangu. Krátko na to však pripustil, že summit sa možno predsa len uskutoční v plánovanom termíne alebo neskôr, a to v závislosti od toho, či Severokórejčania podniknú "konštruktívne kroky". Severná Kórea medzitým oznámila, že je stále ochotná viesť rozhovory so Spojenými štátmi. Otázka severokórejsko-amerického summitu bola predmetom sobotňajšieho neočakávaného stretnutia Kim Čong-una s juhokórejským prezidentom Mun Če-inom, ktoré sa uskutočnilo v demilitarizovanej zóne medzi oboma Kóreami takmer presne mesiac po ich prvej schôdzke na tomto mieste.


Filipínsky prezident reagoval vulgárne aj na kritiku europoslancov

Duterte v minulosti urazil pápeža Františka aj prezidenta Obamu.

MANILA. Aj predstavitelia Európskej únie už pocítili hrubý jazyk filipínskeho prezidenta Rodriga Duterteho, ktorý svojimi kontroverznými výrokmi už nepriamo vynadal aj americkému prezidentovi Barackovi Obamovi a pápežovi Františkovi. Duterte podľa filipínskej tlače v utorok vulgárne reagoval na kritiku EÚ voči jeho spôsobu boja proti drogovej kriminalite. Poslanci Európskeho parlamentu minulý týžde�? prejavili obavy z "mimoriadne vysokého počtu zabitých počas policajných operácií v rámci intenzívnejšieho boja proti trestnej činnosti a protidrogovej kampane". Vo svojom vyhlásení tiež naliehajú na filipínsku vládu, aby ukončila súčasnú vlnu mimosúdnych popráv a zabíjania, začala ich vyšetrovať a viedla politiku v plnom súlade s národnými a medzinárodnými záväzkami a neporušovala ľudské práva. Duterteho odpoveď bola stručná. "Čítal som odsúdenie EÚ voči mne. Poviem im, 'choďte do prdele'. Robíte to preto, aby ste odčinili vlastné hriechy," povedal podľa tamojších médií Duterte pred vládnymi úradníkmi v meste Davao. Duterteho obvi�?ujú z toho, že podnecuje obyvateľov, aby proti drogovým dílerom vzali zákon do vlastných rúk. Od 30. júna, kedy Duterte nastúpil do úradu, bolo pri podobných incidentoch zabitých viac ako dvetisíc ľudí. V súvislosti s Obamom Duterte v miestnom jazyku nedávno použil výraz "putang ina", čo sa dá preložiť ako "sukin syn". Tento výraz padol v Duterteho vyhlásení pre médiá, v ktorom sľuboval, že nemieni akceptovať Obamove otázky ohľadom mimosúdneho zabíjania osôb podozrivých z obchodovania s drogami a ich užívaním. Vulgárne tiež vynadal pápežovi Františkovi za to, že počas svojej návštevy na Filipínach zablokoval dopravu v Manile. Neskôr sa Duterte za svoje výroky voči významným zahraničným štátnikom vždy ospravedlnil.


Dopravné nehody v Číne si vyžiadali 13 mŕtvych

V krajine panuje cestovná horúčka pri príležitosti nového lunárneho roku.

PEKING. Dopravné nehody na zľadovatených diaľniciach v Číne si cez víkend, keď sa v krajine milióny ľudí vracajú domov z osláv nového lunárneho roka, vyžiadali najmenej 13 mŕtvych a desiatky zranených. Päť osôb zomrelo v nedeľu krátko po 5:00 miestneho času pri hromadnej havárii 23 áut pri meste An-čching v provincii An-chuej. O tri hodiny neskôr sa stala nehoda pri provinčnom hlavnom meste Che-fej, keď sa zrazil minibus s osobným vozidlom. V sobotu v noci pri dvoch hromadných haváriách najmenej 100 áut v provincii Kuej-čou prišli o život dvaja ľudia a 50 utrpelo zranenia. Desať osôb sa pritom zranilo vážne. Polícia už nehody vyšetruje.Napriek spomínaným nehodám sa počas tohtoročnej trojtýždňovej cestovnej horúčky stalo v porovnaní s vlaňajškom relatívne málo smrteľných incidentov. To je podľa všetkého výsledkom prísnejších kontrol vozidiel, ktorých cieľom je znížiť počet preplnených alebo zle udržiavaných áut na cestách.


STĹPČEK ZUZANY KEPPLOVEJBlackout slovenskej vedy

Stratili sme prístup

Rozhovor s Celecom

Blackout našej vedy

Komentár

Naša veda chradne

Výpadok prístupu k vedeckým databázam môže byť viac ako len vecou náhody či nehody.

Nechceme šíriť správy jóbovského charakteru. Ani brať časť za celok. Hlavne ak ide o vedu, teritórium exaktnosti, na ktoré si netrúfame z plochej perspektívy denného spravodajstva. Predsa však zostáva neodbytný dojem, že výpadok prístupu k vedeckým databázam je viac ako len vec náhody či nehody. Nedá sa pobúchať zodpovedných po pleci, že chápeme, stáva sa aj v zabehnutejších spoločnostiach. Dívame sa totiž na následok dočasnosti, provizória. Ešte stále sme sa v mnohých – vo väčšine – oblastí nedohodli, na čom naozaj záleží. A ktoré čiary naznačujú kritickú infraštruktúru budúcnosti. Len, aby situácia v CVTI nebola malou ochutnávkou toho, čo bude, keď dôjdu eurofondy. Lebo tu zjavne ktosi nedomyslel za horizont tohto dátumu. Ale možno, aby sme neprehýbali dlážku výčitkami: bez prístupu k časti vedeckých zdrojov si môžeme v plnšej miere vyskúšať časy, v ktorých realita nevisí na faktoch. Odpojíme sa a všetky referencie si vymyslíme. Konečne plná samostatnosť aj v oblasti bádania!


Netflix pridal slovenské titulky k populárnym seriálom

Otitulkované sú populárne seriály ako House of Cards, Daredevil, Orange is The New Black, Gotham či Chef's Table.

BRATISLAVA. On-line videotéka Netflix začala ponúkať filmy a seriály so slovenskými titulkami, pred niekoľkými dňami na to upozornil týždenník Trend na svojom webe. Slovenské titulky sa v ponuke objavili začiatkom júla predovšetkým pri seriáloch z originálnej produkcie Netflixu. Spolu je otitulkovaných 20 programov vrátane populárnych seriálov House of Cards, Marco Polo, Daredevil, Orange is The New Black či Gotham. Zoznam otitulkovaných programov je zavesený na československom facebooku Netflixu. Prvé slovenské titulky začali vo videotéke pribúdať v marci, teda viac než po roku, čo Netflix oficiálne spustil službu na Slovensku. Preklad je pritom zdĺhavý proces, vyplýva z rozhovoru prekladateľa pre portál VeľkýObsah.info. „Netflix má celkom prísne technické pravidlá, ktoré treba dodržiavať, napríklad časovanie, čítacia rýchlosť, prelínanie cez strihy a podobne. Keď sa odovzdajú hotové titulky, tie prechádzajú pomerne zdĺhavým procesom kontroly kvality, kde sa kontrolujú naozaj všetky detaily, hlavne tie technické, a keď niečo nie je v poriadku, pošlú to naspäť na prerobenie,“ vysvetľuje Michal Mojžiš, ktorý prekladá titulky pre Netflix. Napríklad jedna epizóda seriálu Daredevil má podľa neho v priemere 750 až 800 riadkov, ich preklad s úpravu časovania mu trval 10 až 11 hodín. Netflix zároveň tento mesiac výrazne rozšíril ponuku českých titulkov, otitulkované sú nimi aj filmy ako Jumanji či Amazing Spider Man 2. Trend upozornil, že diváci zo Slovenska tieto filmy pozerať nemôžu. „Ocenil by som, keby Netflix zadával preklady do slovenčiny rovnakým tempom ako do češtiny a rovnako rýchlo ich aj uploadoval. Prekladateľov je dosť, takže vôbec nie je problém mať toľko slovenských titulkov ako je tých českých,“ uzavrel Mojžiš. Videotéka Netflix stojí od 8 eur mesačne, sledovať sa dá cez internetový prehliadať, mobilné aplikácie alebo cez aplikáciu v smart televízoroch alebo set-top boxoch.


Tajomná pobrežná cestička, ktorá stála stovku životov

Chodníček pri britskom pobreží ukrýva príliv, bez sprievodcu na ňom riskujete život.

Ak sa zadívate na podrobnú mapu, ktorá zachytáva pobrežie britského Essexu, uvidíte medzi riekami Crouch a Temžou tenkú líniu krížikov či čiarok. Označuje údajne najsmrteľnejší chodník vo Veľkej Británii - The Broomway. V priebehu storočí kvôli nemu prišla o život v pobrežných vodách stovka ľudí. Odhaduje sa, že obetí môže byť omnoho viac, no ich osudy ostali bez povšimnutia. Aj keď je chodníček na mapách označený ako verejná komunikácia, nedostanete sa naň bez toho, aby ste porušili zákon. Dostanete sa k nemu jedine tak, že vstúpite na územie vo vlastníctve britského ministerstva obrany. Samotný chodníček podrobne opisuje v knihe The Old Ways spisovateľ Robert Macfarlane. Autor viac než hodinovú prechádzku začína na mieste zvanom Wakering Stairs, odkiaľ zamieri na východ priamo do mora. Niekoľko sto metrov od pobrežia sa otočí na severovýchod, a stále v pobrežných vodách, pokračuje takmer päť kilometrov. Cestička končí na takmer neznámom močaristom ostrove, ktorý sa nazýva Foulness. Viac než šesťdesiat tiel zatúlaných chodcov, ktoré sa za takmer 600 rokov podarilo objaviť, je pochovaných na tamojšom skromnom cintoríne. Broomway prechádza obrovskými piesočnými planinami a mokraďami. Do tridsiatych rokov minulého storočia sa na ostrov dalo dostať iba loďkou. Neskôr, keď v roku 1922 cez Havengore Creek vybudovali most, sa cestička postupne stávala turistickou atrakciou. Dnes odliv odhalí vrecia s pieskom, ktoré sú dosť pevné, aby v tekutom podklade udržali váhu chodca. Svoj názov chodník získal podľa takmer štyristovky metiel, ktoré ho kedysi lemovali. Hneď na začiatku chodníka turistov privíta tabuľa s varovaním, že chodníček je nebezpečný a mali by vyhľadať lokálneho sprievodcu. Na prechádzku po Broomwayi sú kľúčové dve veci - kompas a aktuálny rozpis časov, v ktorých nastáva príliv. Príliv totiž prichádza rýchlo, okrem vody ohrozuje turistov aj strata orientácie. V teréne neexistujú žiadne orientačné body, všade navôkol je iba piesok. A ak príde hmla, či dážď, šanca, že sa zatúlate a zapadnete do tekutého piesku sú vysoké. Ostrov v súčasnosti patrí ministerstvu obrany, ktoré ho počas prvej svetovej vojny zakúpilo na „vedecké účely“. A práve preto sa neoplatí zísť z chodníčka - v piesku možno nájsť zvyšky munície, ktorú armáda testovala. Pri vstupe na chodníček sa tiež oplatí odsledovať, či neuvidíte viať červené vlajky. Tie totiž znamenajú, že prebieha vojenské cvičenie.


Štyria tureckí vojaci zahynuli pri výbuchu nálože

Tureckí predstavitelia informovali, že za útokom stoja kurdskí rebeli.

ANKARA. Bombový útok na juhovýchode Turecka si vyžiadal životy štyroch vojakov, pričom ďalší štyria utrpeli zranenia. Ako v stredu informovala kancelária guvernéra provincie Hakkari, útočníci použili na ceste pri meste Yüksekova improvizované výbušné zariadenie, ktoré explodovalo, keď tadiaľ prechádzalo vojenské vozidlo. Podľa informácií agentúry AP odvolávajúcej sa na tureckých predstaviteľov, stoja za útokom kurdskí rebeli. Denník Hürriyet zas informoval, že armáda podporovaná letectvom v oblasti spustila zásah, aby militantov chytila.V juhovýchodnom Turecku vedú rebeli zo Strany kurdských pracujúcich (PKK) povstanie, ktoré trvá už tri desaťročia. Násilnosti opätovne vypukli v roku 2015 po stroskotaní dva roky trvajúceho mierového procesu.


Teroristi záujem o Londýn neoslabili, je veľký aj naďalej

Počet klientov, ktorí svoju letenku chceli zrušiť, bol v Pelikan.sk minimálny – išlo o 4 rezervácie z 130 odletov tento týždeň.

LONDÝN, BRATISLAVA. Sobotňajší teroristický útok v Londýne nemal na cestovanie ľudí zo Slovenska do hlavného mesta Veľkej Británie žiaden vplyv. Vyplýva to zo štatistík jedného z najväčších internetových predajcov leteniek Pelikan.sk. Ich predaj do mesta a krajiny ostal v porovnaní spred teroristických útokov stabilný. Letecké spoločnosti podľa internetového predajcu nevydali po útokoch žiadne výnimky, ktoré sa týkali storna či zmeny leteniek do Londýna. Ak sa ich klienti rozhodli letenku zrušiť alebo zmeniť, agenti tak urobili v súlade s pravidlami konkrétnych aerolíniek. „Počet klientov, ktorí však svoju letenku chceli zrušiť, bol minimálny – išlo o 4 rezervácie z 130 odletov tento týždeň,“ povedal z internetového predajcu Patrik Vas. Londýn pritom dlhodobo patrí medzi top najpredávanejšie linky zo Slovenska a ročne ju využije viac ako dve tisíc cestujúcich. Počet vyhľadávaní do Londýna neklesol ani počas uplynulého víkendu, kedy sa stali útoky pri London Bridge. Ako ukazujú štatistiky Pelikan.sk predaj leteniek do britskej metropoly je vyvážený počas celého roka. Navyše, záujem o britskú metropolu je vysoký aj mimo sezóny aj napriek tomu, že cena leteniek je v porovnaní s rokom 2016 približne o tretinu vyššia. „Počet vyhľadávaní do Londýna neklesol ani počas uplynulého víkendu, kedy sa stali útoky pri London Bridge. Predaj leteniek bol porovnateľný s víkendmi za posledné týždne,“ dodáva Vas. Londýn v posledných mesiacoch nie je jediným mestom, kde prebehli teroristické útoky. Teroristi útočili nedávno aj v Manchestri, v minulosti v Nice či Paríži. Po útokoch vo francúzskej metropole predaj leteniek klesol o tretinu, no približne po šiestich týždňoch sa záujem o Paríž vrátil k číslam spred útokov. V prípade Nice, Bruselu či Berlína sa podľa štatistík predaje vrátili do normálu ešte rýchlejšie – v porovnaní s rokom 2016 je predaj leteniek do Bruselu vyšší až o 152 percent. „Pri letenkách do Nice v tomto roku evidujeme pokles o 25 percent, je to ale z dôvodu zrušenia linky leteckej spoločnosti Air Berlin z Viedne do Nice, čo spôsobilo nárast cien o 20 percent. Berlín v tomto roku rastie o 42 percent a Paríž o 5 percent,“ vyratúva Vas. Výnimkou je Istanbul, ktorý sa po opakovaných útokoch stal menej vyhľadávanou destináciou. Napriek tomu, že predaj leteniek do Istanbulu sa v posledných mesiacoch vyvíja pozitívne, v porovnaní s rokom, kedy bol Istanbul jedným z najpredávanejších víkendových destinácií, sú predaje stále o 40 percent nižšie.


V bratislavskom Ružinove horí odpad v opustenej budove

Hasiči zasahovali aj pri osobnom aute, kde bolo zatvorené dieťa.

BRATISLAVA. Hasiči momentálne zasahujú pri požiari v budove v bratislavskom Ružinove. Na mieste sú traja hasiči s jedným kusom techniky. "Jedná sa o požiar odpadu v opustenej budove," informovalo Krajské riaditeľstvo Hasičského a záchranného zboru (HaZZ) v Bratislave Zásah hasičov bol potrebný aj na Ulici 29. augusta. V osobnom aute tam bolo zatvorené dieťa.


Podbrezová má zaujímavú posilu, prvý raz bude na Slovensku pôsobiť hráč z Nového Zélandu

Do tímu Fortuna ligy prichádza Jesse Marshall Thompson Edge.

PODBREZOVÁ. Vedenie klubu najvyššej slovenskej futbalovej súťaže FK Železiarne Podbrezová angažovalo novú akvizíciu. Do tímu, ktorému patrí po šiestom kole v tabuľke Fortuna ligy tretie miesto s desiatimi bodmi (bilancia: 3 - 1 2, skóre 8:7), pribudol hráč z Nového Zélandu Jesse Marshall Thompson Edge. Veríme, že Jesse zvýši konkurenciu v strede poľa a dokáže sa stať svojím dôrazom a kreativitou rozdielovým hráčom vo Fortuna lige. Dvadsaťtriročný defenzívny univerzál, ktorý naposledy hral v nižšej holandskej súťaži v klube Achilles 29, sa Podbrezovej upísal na šesť mesiacov. Rodák z mesta Tauranga futbalovo vyrastal v domovine v Melville United, jeho ďalšie kroky viedli do akadémie talianskeho klubu Vicenza Calcio. Po návrate hral za FC Auckland City, pôsobil aj v českom FC Písek a v minulej sezóne v spomenutom Achilles 29, kde sa mu skončila zmluva. Edge reprezentoval Nový Zéland v mládežníckych kategóriách až po tím do 20 rokov. "Je na jeho futbalovom umení, aby presvedčil trénerov a vedenie klubu o svojich kvalitách. Veríme, že Jesse zvýši konkurenciu v strede poľa a dokáže sa stať svojím dôrazom a kreativitou rozdielovým hráčom vo Fortuna lige, v ktorej sa stane prvým hráčom Nového Zélandu pôsobiacim na Slovensku," uvádza podbrezovský klubový web na margo 186 cm vysokého novica v tíme.


V Afganistane je viac amerických vojakov, než sa uvádzalo

Mnohí velitelia obchádzali limity, ktoré Obamova vláda stanovila.

WASHINGTON / KÁBUL. V Afganistane v súčasnosti pôsobí približne 11-tisíc amerických vojakov, Washington pritom doposiaľ oficiálne priznával len 8400. Oznámila to vo štvrtok agentúra DPA s odvolaním sa na stredajšie vyjadrenia predstaviteľov Pentagónu. Výrazný rozdiel medzi reálnym a oficiálne priznaným počtom vojakov podľa nich zavinila ešte administratíva predchádzajúceho prezidenta USA Baraka Obamu. Do počtu amerických vojakov operujúcich v Afganistane sa totiž - na základe jej direktív - nezapočítavali vojaci, ktorí pôsobili v krajine v rámci krátkodobých misií, teda menej než šesť mesiacov. Mnohí velitelia práve týmto spôsobom obchádzali limity, ktoré Obamova vláda stanovila na počet amerických vojakov v oblastiach konfliktov, ako sú Afganistan, Irak a Sýria. K tejto praxi sa stavia kriticky súčasný šéf Pentagónu James Mattis, ktorý v tomto smere sľubuje väčšiu transparentnosť. Rezort obrany preveruje aj správnosť oficiálne uvádzaných údajov o počte amerických vojakov v Iraku a Sýrii.


Pravda má nového majiteľa, je ním český senátor Valenta

Ivo Valenta vlastní hazardnú spoločnosť Synot a ovládol aj české Parlamentní listy.

BRATISLAVA. Po rokoch špekulácií o predaji denníka Pravda sa jej novým majiteľom nakoniec stáva český senátor Ivo Valenta. Ten má pod sebou aj internetový denník Parlamentní listy, ktorý je na zozname konšpiračných webov. „Sme radi, že sme sa dohodli na kúpe P E R E X, a.s. Na slovenskom trhu vidíme potenciál na rozvoj našich aktivít. Pravda je silná značka a máme zaujímavé projekty a plány,“ povedal pre Pravdu Michal Voráček, predseda predstavenstva OUR MEDIA SR a.s. Podpredsedom predstavenstva je Jan Svoboda, ktorý zastrešuje aktivity Iva Valentu v oblasti médií a cestovného ruchu na Slovensku. Vydavateľstvo Perex doteraz ovládala spoločnosť Florena, ktorej stopercentným vlastníkom bol podnikateľ Karol Biermann. Valenta zbohatol na hazardnom podnikaní so spoločnosťou Synot a pre respekt.cz vlani v januári povedal, že médiá berie iba ako biznis a nie nástroj vo svojej politickej kariére. „Médiá sú pre mňa len investíciou,“ povedal Valenta.


Aliancia Renaultu s Nissanom zostáva prioritou francúzskej vlády

Francúzska vláda odmieta vinu za neúspešnú fúziu Renaultu a koncernu FCA.

PARÍŽ. Aliancia francúzskej automobilky Renault s japonským partnerom Nissanom zostáva prioritou kabinetu v Paríži v prípade akejkoľvek ďalšej konsolidácie s koncernom Fiat-Chrysler Automobiles (FCA). Vyhlásil to v utorok francúzsky minister financií Bruno Le Maire. "Nie je v našom záujme oslabiť túto alianciu," povedal Le Maire pre rozhlasovú stanicu Europe 1. Francúzska vláda je najväčším akcionárom Renaultu, v ktorom vlastní 15 %. Le Maire bol požiadaný, aby sa vyjadril k správam v médiách, že výkonný riaditeľ spoločnosti Fiat Chrysler bol cez víkend v Paríži: "Nespôsobuje mi žiadny problém, ak šéf Fiatu trávil čas v Paríži," vyhlásil. Francúzska vláda odmieta vinu za neúspešnú fúziu domácej automobilky Renault a americko-talianskeho koncernu FCA. K náhlemu ukončeniu rozhovorov o fúzii došlo totiž 5. júna po tom, ako si vláda v Paríži určila svoje podmienky vrátane zachovania 20-ročného spojenia Renaultu s Nissanom. Zástupcov francúzskeho štátu v predstavenstve Renaultu požiadali, aby dostali viac času na preštudovanie dohody o fúzii. Tým zabránili hlasovaniu o nej a koncern FCA následne stiahol svoju ponuku na zlúčenie na báze "rovný s rovným", keď by obe firmy získali v spojenom podniku rovnaký podiel 50 %. Le Maire minulý týždeň požiadavku na čas obhajoval ako "rozumnú". Podľa neho si rozsah plánovanej fúzie "vyžaduje, aby sa s ňou japonský partner stotožnil a nakoniec ju podporil". Spojenie Renaultu a FCA by viedlo k vytvoreniu tretej najväčšej automobilky na svete po Toyote a Volkswagene. A ak by sa k nim pridali ďalší partneri Renaultu - japonské automobilky Nissan a Mitsubishi, vznikla by aliancia, ktorá by predávala približne 15 miliónov vozidiel ročne.


Španielsko zrušilo zákaz zásobovania migrantov svojimi loďami

Posádky však čeliť vysokým pokutám, ak ich lode podniknú bez povolenia pátranie.

BARCELONA. Španielsko neochotne povolilo lodiam mimovládnych organizácií vyplávať na grécke ostrovy, kam chcú doručiť humanitárne zásoby do táborov pre migrantov, uviedli v stredu španielske humanitárne organizácie. Budú však čeliť vysokým pokutám, ak ich lode podniknú bez povolenia pátranie a záchrané akcie na pomoc migrantom v centrálnej časti Stredozemného mora. Španielska vláda doteraz neumožnila záchranným lodiam vyplávať z obavy pred hnevom stredomorských krajín ako Taliansko, ak sa budú plaviť po mori a hľadať a zachraňovať migrantov. Taliansko a Malta tvrdia, že pre humanitárne lode nemôžu otvoriť svoje prístavy, pretože ich aktivity pri pobreží Líbye povzbudzujú tamojších prevádzačov. Loď Aita Mari dostala v utorok po štyroch mesiacoch povolenie na plavbu do Egejského mora. Loď má na palube medicínske a hygienické zásoby pre tábory na ostrovoch Lesbos a Chios. Ďalšia loď španielskej mimovládnej organizácie Proactiva Open Arms vypláva z Barcelony koncom tohto týždňa s dekami a inými zásobami, uviedol zakladateľ tejto organizácie Oscar Camps. Obe lode majú príkaz vyhnúť sa záchranným zónam a hľadaniu migrantov na mori, pokiaľ ich úrady nevyzvú zúčastniť sa konkrétnej operácie na pomoc ľuďom, ktorí sa dostali na mori do problémov. Ak porušia tieto podmienky, čelia pokute od 300 do 900 tisíc eur. Ako však uviedol Oscar Camps, ak nájdu ľudí v núdzi, poskytnú im pomoc. "Je to naša zákonná povinnosť zachrániť ľudí na mori. Ak na nich narazíme, urobíme to," povedal. Podľa Medzinárodnej organizácie pre migráciu zahynulo od začiatku roka pri pokuse preplaviť sa cez Stredozemné more do Európy 407 ľudí.


Slovenská zdravotnícka univerzita sa má zlúčiť s Univerzitou Komenského

Zlúčenie navrhujú ministerstvá zdravotníctva a školstva.

BRATISLAVA. Štátna Slovenská zdravotnícka univerzita (SZU) sa má od budúceho roka zlúčiť s Univerzitou Komenského (UK). Obe školy sídlia v Bratislave. Navrhujú to ministerstvá zdravotníctva a školstva, ktoré tento týždeň predložili do medzirezortného pripomienkového konania zákon o ich zlúčení. SZU zanikne nadobudnutím účinnosti zákona, navrhovaným termínom je prvý január 2018. "Všetky fakulty a ich študenti, zamestnanci, určený majetok a priznané práva spojené s výkonom poskytovania vysokoškolského vzdelávania budú v správe verejnej vysokej školy Univerzity Komenského v Bratislave," píše sa v návrhu zákona. Študenti vysokoškolského štúdia študijných programov Slovenskej zdravotníckej univerzity v Bratislave sa tak od januára 2018 majú stať študentmi UK. Tá im musí zabezpečiť možnosť pokračovať v štúdiu študijného programu rovnakého stupňa v rovnakom študijnom odbore alebo v príbuznom študijnom odbore. Možnosť doštudovať má dať aj účastníkom ďalšieho vzdelávania. Ministerstvá tento krok odôvodňujú optimalizáciou komplexného modelu vzdelávania zdravotníkov. "Navrhované riešenie reflektuje aj na prijatú zmenu koncepcie univerzitného vzdelávania lekárov v súlade s vybudovaním novej univerzitnej nemocnice Bratislava v lokalite Rázsochy, ktorej súčasťou budú aj nové teoretické a vedecko-výskumné pracoviská lekárskej fakulty," konštatuje sa v materiáli. SZU v Bratislave je jedinou zdravotníckou univerzitou na Slovensku, ktorá je monotematicky venovaná vzdelávaniu v zdravotníckych povolaniach vo všetkých troch stupňoch vysokoškolského vzdelávania. Súčasne je jedinou inštitúciou v SR, ktorá pod rôznymi názvami od roku 1953 komplexne zabezpečuje vzdelávanie zdravotníckych pracovníkov. Ministerstvo zdravotníctva v apríli avizovalo svoj zámer zmeniť SZU na verejnú vysokú školu. Tvrdilo, že v súčasnosti štátna zdravotnícka vysoká škola využíva zákonné výnimky, čo v praxi spôsobuje nerovnosť postavenia vysokoškolských vzdelávacích inštitúcií. SZU takúto argumentáciu odmietla.


V utorok sa na US Open predstavia dve Slovenky, prvou bude Schmiedlová

Preview

Nové pravidlo

Rebríček ATP

Rebríček WTA

Rybáriková vypadla

Kužmová vypadla

Lacko vypadol

Súhrn mužov

Súhrn žien

Utorňajší program

NEW YORK. Dominika Cibulková a Anna Karolína Schmiedlová sa predstavia v utorok - druhý hrací deň hlavných súťaží dvojhry na záverečnom grandslamovom turnaji tenisovej sezóny US Open v New Yorku. Ako prvá vstúpi do diania v utorok vo Flushing Medows Karolína Schmiedlová. Dvadsaťtriročná rodáčka z Košíc Schmiedlová si na úvod programu na dvorci číslo 4 po 17.00 h SELČ zmeria sily s Číňankou Wang Ja-fan. Súboj Dominiky Cibulkovej s úspešnou kvalifikantkou Arantxou Rusovou z Holandska sa odohrá na dvorci číslo 7 po 19.00 h. US Open 2018 - utorkový program Slovákov (začiatky sú v SELČ): /bilancia 1:0 - druhý zápas na dvorci číslo 7, začiatok o 19.00 h/ /bilancia: 1:0 - prvý zápas na dvorci číslo 4, začiatok o 17.10 h/


Mala by viac ako 500 metrov. Navrhujú najväčšiu veternú turbínu

Vedci sa pri návrhu inšpirovali palmami.

BRATISLAVA. Zatiaľ najväčšie veterné turbíny na svete pracujú pri britskom pobreží v energetickom parku Burbo Bank. Siahajú do výšky 195 metrov a vrtule majú 80-metrové listy. Oproti návrhu šiestich inštitúcií pod vedením výskumníkov z Virgínskej univerzity však aj tie budú vyzerať ako trpaslíci. Pripravujú totiž návrh turbíny, ktorá by bola ešte vyššia než Empire State Building v New Yorku.   Rátajú s výškou 500 metrov, pričom dĺžka listov vrtule by mala dosiahnuť 200 metrov. Dôvod na to je prozaický - väčšie je lepšie. Vo väčších výškach je vietor silnejší a stálejší a podľa vedúceho projektu Erica Lotha sa dá s vyššou konštrukciou zachytiť viac energie. Vyššia konštrukcia tiež umožňuje použiť dlhšie listy a tie zase efektívnejšie zachytávajú vietor. Výkon turbíny je totiž úmerný kruhovej oblasti, ktorú pokryje vrtuľa. Pri vyšších turbínach by sa znížili nielen náklady, ale aj minimálna rýchlosť vetra, pri ktorej by turbína začala generovať energiu. Lothov tím verí, že ak s návrhom uspejú, ich turbína by bola desaťkrát výkonnejšia než súčasné, a to napriek tomu, že počet listov zmenšia z tradičných troch na dva. Pomôže im v tom pokročilý aerodynamický systém. Chcú použiť princíp, ktorý sa osvedčil palmám. Ich kmene sa pod vplyvom silného vetra dokážu prehnúť a po vzore palmových listov budú meniť svoj tvar aj listy vrtule. Bola by to výhoda, pretože návrh turbíny ráta s jej umiestnením vyše 80 kilometrov od pobrežia. Dva listy namiesto troch stlačia náklady. Turbíny tiež plánujú otočiť tak, aby sa ohýbali smerom od stožiaru, nemusia byť také pevné a pri výrobe sa použije menej materiálu. Takto už nehrozí, aby sa prehli a vrazili do stožiara a zničili celú turbínu. Napriek výhodám takéhoto návrhu musia výskumníci čeliť mnohým problémom. Musia nájsť spôsob ako postaviť tak vysoký stožiar a listy. Lothov tím teraz pracuje na malom prototype s priemerom dva metre, na budúci rok chcú prísť už s 20 metrovým prototypom. Návrhy využiť silné vetry z vyšších výšok sa objavili aj v minulosti. Podľa jednej analýzy by vetry do výšky 400 metrov dokázali poskytnúť do 400 terawatov energie, pričom tie vo vyšších výškach by dokázali poskytnúť až 1800 terawattov. Niektoré rátajú s veľkými šarkanmi, iné zase s héliovým nosným balónom. Energiu by na zem prenášali jediným káblom.


Prvú etapu Danilith Nokere Koerse vyhral Bol, slovenskí cyklisti zaostali

Ich tímový kolega z Bora-Hansgrohe skončil druhý.

NOKERE. Holandský jazdec Cees Bol z tímu Sunweb zvíťazil v úvodnej etape cyklistických pretekov v Belgicku Danilith Nokere Koerse 2019. Dvadsaťtriročný pretekár zvládol 195,6 km z Deinze do Nokere za 4:32:37 h. Slováci z tímu Bora-Hansgrohe chýbali medzi najlepšími, Erik Baška skončil na 81. priečke (+1:52 min), Juraj Sagan obsadil 92. pozíciu (+2:34 min), ich nemecký kolega z družstva Pascal Ackermann však finišoval na 2. mieste v rovnakom čase ako víťazný Bol.


V Düsseldorfe našli nebezpečnú bombu z druhej svetovej vojny, tisíce evakuovali

Úrady uzavreli aj cesty smerom k miestnemu letisku.

DÜSSELDORF. V dôsledku nálezu zabudnutej bomby z druhej svetovej vojny v meste Düsseldorf v západnom Nemecku miestne úrady evakuovali vo štvrtok preventívne osemtisíc ľudí a uzavreli cesty smerujúce k tamojšiemu medzinárodnému letisku. Uzávierka sa vzťahuje na oblasť do jedného kilometra od miesta náleziska, oznámilo v noci na štvrtok vedenie mesta. "Chaos v doprave rozhodne nastane," povedal hovorca mesta. Uzávierka sa vzťahuje aj na cesty A52 a A44, čiže na letisko v Düsseldorfe, ktoré je najväčším v spolkovej krajine Severné Porýnie-Vestfálsko, sa bude dať dostať iba nepriamo a obchádzkou. Manažment medzinárodného letiska Düsseldorf vydal v tejto súvislosti vyhlásenie, v ktorom vyzýva všetkých pasažierov, aby si na cestu na letisko naplánovali dve hodiny navyše. Práce na odstraňovaní bomby sa majú podľa denníka Rheinische Post začať okolo 13.00 h po ukončení evakuácie. Zneškodňovanie bomby môže mať podľa úradov vplyv aj na prevádzku letiska v Düsseldorfe. Jeho hovorca vo štvrtok ráno uviedol, že nie je vylúčené jej dočasné pozastavenie. Bomba obsahuje podľa polície chemicko-mechanickú rozbušku, ktorá je "veľmi nebezpečná". Polícia tiež počíta s alternatívou, že bombu bude treba odpáliť priamo na mieste.


Neymar sa podľa médií dohodol s Barcelonou. Príde o milióny eur

BARCELONA. Podľa španielskeho denníka Sport je dohoda medzi brazílskym futbalistom Neymarom a klubom FC Barcelona hotová. Neymar mal pristúpiť na podmienky, ktoré mu vedenie katalánskeho klubu ponúklo. Podľa najnovších informácií sa Neymar vráti do bývalého pôsobiska a podpíše v Barcelone kontrakt na päť rokov. Futbalista vraj súhlasil s dohodou, podľa ktorej mu na účet pribudne 24 miliónov za rok. Z pohľadu Neymarovho zárobku pôjde o poriadny pokles, keďže v Paríž Saint Germain zarába až 36 miliónov ročne. Stále nie je známe, ako dopadli rokovania medzi samotnými klubmi a koľko bude musieť Barcelona za Brazílčana zaplatiť. Neymar odišiel z Barcelony do PSG pred sezónou 2017/2018. V poslednom ročníku odohral 24 zápasov a strelil v nich 21 gólov.


Na monitorovanie kvality vôd pôjde 5,5 milióna eur z eurofondov

Žiadať o príspevok môžu firmy či organizácie zaoberajúce sa podzemnými a povrchovými vodami

BRATISLAVA. Na Slovensku sa zlepší monitorovanie kvality podzemných i povrchových vôd. Z európskych zdrojov na tento účel pôjde 5,5 milióna eur. Ministerstvo životného prostredia už vyhlásilo výzvu na predkladanie žiadostí o poskytnutie nenávratného finančného príspevku z Operačného programu Kvalita životného prostredia. Zameraná bude na zlepšenie informačných nástrojov v oblasti monitorovania vôd či skvalitňovanie monitorovacej siete. Žiadať o príspevok môžu firmy či organizácie, ktoré envirorezort poveril zisťovaním množstva, režimu či kvality povrchových a podzemných vôd, ako aj správcovia vodohospodársky významných vodných tokov na Slovensku. Ide o otvorenú výzvu, čo znamená, že žiadosti možno predkladať až do vyčerpania vyčlenených finančných prostriedkov. Všetky potrebné informácie sú zverejnené na webovom sídle Operačného programu Kvalita životného prostredia www.op-kzp.sk.


Digitálnu podobu Carrie Fisher vo Hviezdnych vojnách nepoužijú

Krátko pred smrťou Fisherová dokončila svoje nakrúcanie v ôsmom pokračovaní ságy.

LOS ANGELES. Filmová spoločnosť Lucasfilm nemá v pláne použiť v ďalších pokračovaniach ságy Hviezdne vojny digitálnu podobu nedávno zosnulej herečky Carrie Fisherovej, ktorá vo filmoch stvárňovala princeznú Leiu. Spoločnosť Lucasfilm zverejnila toto vyhlásenie v noci nadnes, aby ukončila dohady o svojich údajných plánoch s podobou Fisherovej, ktorá zomrela 27. decembra na následky rozsiahleho infarktu. Fisherová sa k úlohe princeznej Leiy vrátila v siedmom pokračovaní Hviezdnych vojen, ktoré malo pod názvom Sila sa prebúdza premiéru vlani. Krátko pred smrťou Fisherová dokončila svoje nakrúcanie v ôsmom pokračovaní ságy, ktorého premiéra je naplánovaná na december tohto roku. Herečka sa podľa plánov tvorcov mala objaviť aj v deviatej epizóde Hviezdnych vojen, ktorá bude mať premiéru v roku 2019. Autori scenára momentálne zvažujú, ako postupovať po Fisherovej nečakanej smrti.


Nemecká ekonomika medzikvartálne klesla, dôvodom je zahraničný obchod

Pozitívne sa vyvíjala spotreba a investície.

WIESBADEN. Nemecká ekonomika v druhom štvrťroku klesla. Dôvodom bol negatívny vplyv zahraničného obchodu. Naopak rast podporila spotreba a investície. Hrubý domáci produkt (HDP) sa za tri mesiace od apríla do júna 2019 v porovnaní s predchádzajúcim kvartálom na sezónne a kalendárne upravenej báze reálne znížil o 0,1 percenta, uviedol spolkový štatistický úrad Destatis a potvrdil svoj prvý odhad z polovice augusta. V prvých troch mesiacoch si ešte nemecká ekonomika polepšila o 0,4 percenta. Expanziu brzdil zahraničný obchod. Naopak podporila ju spotreba a investície. Export v druhom kvartáli reálne klesol o 1,3 percenta, pričom import sa znížil len o 0,3 percenta. Spotreba domácností medzikvartálne stúpla o 0,1 percenta a verejná spotreba o 0,5 percenta. Investície do vybavenia sa zvýšili o 0,6 percenta. Naopak stavebné investície klesli o jedno percento. K tomu zrejme prispel aj ich výrazný rast na začiatku roka (+2,5 percenta v prvom štvrťroku) spôsobený dobrým počasím. V medziročnom porovnaní nemecká ekonomika v druhom kvartáli stagnovala po náraste o 0,8 percenta v prvých troch mesiacoch. Po očistení o kalendárne vplyvy sa HDP medziročne zvýšil o 0,4 percenta po expanzii o 0,9 percenta.


Tiesňavy aj výhľady: Čo ponúka príroda v okolí Trenčína?

Kam zájsť v regióne, ak preferujete aktívny oddych?

Turistika je univerzálna športová činnosť vhodná pre všetky vekové kategórie, ktorej ľudia holdujú prakticky celoročne. Vďaka tomu sa im naskytá príležitosť spoznať rozmanitosť a krásy prírody, ktorá sa nachádza na Slovensku. Trenčiansky kraj v týchto krásach nijako nezaostáva a ponúka širokú paletu unikátov týčiacich sa v horách a lesných cestičkách. Predstavíme vám niektoré z nich. V prípade, že ste už absolvovali turistiku v Považskej Bystrici, možno ste sa stretli s pojmom „Strecha Slovenska“. Aj tak sa totiž nazýva známa Kostolecká tiesňava v pohorí Strážovské vrchy. Ide o 500 metrov dlhý kaňon, ktorý disponuje zaujímavými skalnými útvarmi trojuholníkového tvaru, pripomínajúci pomyselnú strechu so vstupným otvorom. Práve vďaka týmto útvarom a výskytom niekoľkých vzácnych rastlinných druhov sa stali predmetom ochrany a v roku 1970 bola táto lokalita vyhlásená za prírodnú rezerváciu. Ak ste zástancom poctivo vyšliapanej turistiky s náročnejším terénom, pravdepodobne vás nepoteší asfaltová cesta vedúca priamo k tiesňave. Na druhej strane, práve ona dáva priestor na návštevy aj turistom – začiatočníkom, deťom, starším ľuďom či ťažko zdravotne postihnutým. Návštevu tohto kaňonu odporúčame skombinovať s výletom do susednej Manínskej tiesňavy, ktorou vás prevedie aj náučný chodník. Národná prírodná rezervácia sa nachádza blízko Považskej Teplej a je súčasťou mesta Považská Bystrica. Turistami obľúbená a vyhľadávaná prírodná atrakcia sa pýši titulom najužší kaňon na Slovensku. Lákavá je najmä bizarnými skalnými formami či vzácnou faunou a flórou vďaka mikroklíme, ktorá umožňuje výskyt horských druhov rastlín a živočíchov. Úzku dolinu Manínskeho potoka zvierajú skalné steny, ktoré sú na niektorých miestach vysoké až 400 m. V podstate ide o dve menšie tiesňavy oddelené malou kotlinou. Šírka najužších miest sotva stačí na priechod autobusu. Táto rarita má za následok, že lokalita je obľúbeným miestom nielen turistov, ale aj fotografov. Obec Haluzice pri Novom Meste nad Váhom ponúka výletníkom viac, než by sa na prvý pohľad mohlo zdať. V jej blízkosti je hneď niekoľko neprehliadnuteľných bodov, ktoré môžete absolvovať. Po turistickej cestičke smerom na Haluzice navštívte drevenú rozhľadňu Hájnica, ktorá sa nachádza priamo nad Haluzicami. Ak vám to nebude stačiť a budete obdivovať ďalšie prírodné krásy, k dispozícii je možnosť navštíviť Haluzickú tiesňavu. Za cintorínom v obci Haluzice vás drevená šípka nasmeruje na náučný chodník cez lúku k okraju lesa, kde tiesňava ústi. Je prehradená mohutnou prehrádzkou, pričom je na informačnom paneli spomenutý jej význam. Vďaka tabuliam sa dozviete o zaujímavostiach, ktoré sa nachádzajú v okolí, i o botanických faktoch. Najmonumentálnejšia časť tiesňavy je nazývaná Pod kostolom. Vysoké steny a úzke dno vytvárajú nefalšovaný kaňon. Za pomoci dreveného rebríka prekonáte ďalšiu prehrádzku a skalný prah, za ktorým uvidíte impozantný skalný amfiteáter. Posledným lákadlom je románsky kostolík. Prvá písomná zmienka o ňom je z roku 1299. V minulosti slúžil v čase núdze ako krátkodobé útočisko najbližšieho okolia. Dobylo ho vojsko Matúša Čáka Trenčianskeho a neskôr bol prebudovaný v gotickom a renesančnom slohu. V súčasnosti sa tu konajú omše a dokonca aj svadby a je vďačným objektom mnohých fotografov, keďže oplýva jedinečnou atmosférou. V prípade, že aj vy patríte k milovníkom úžasných výhľadov, ktoré sú lepšie než akýkoľvek obraz či fotografia s prírodnou tematikou, odporúčame vám navštíviť rozhľadne, ktoré sa nachádzajú v Trenčianskom kraji v hojnom počte. Každá oplýva vlastnou unikátnosťou a určite by stálo za zváženie urobiť si vlastný plánik na absolvovanie a navštívenie každej jednej z nich. Rozhľadňa Soblahov „Dúbravka“ sa radí medzi najkrajšie na Slovensku. Vďaka 9,5 metra vysokej drevenej stavbe môžete vidieť panoramatický pohľad na okolité obce ako Trenčín, Mníchovu Lehotu, Soblahov, Trenčiansku Turnú i významnú časť pohoria Strážovské vrchy, Biele Karpaty či Považský Inovec. Vzhľadom na blízkosť známej cyklotrasy je možné túto lokalitu navštíviť aj v rámci rodinnej cyklotúry. K ďalším dominantným stavbám, ktoré poskytujú krásny výhľad, patrí rozhľadňa na vrchole Veľkého Lopeníku. Dvadsaťmetrová veža s murovanou základňou z dubového dreva bola vybudovaná v roku 2004. Na jej vrchole sa okrem rozhľadne nachádza aj odpočívadlo, altánok, lavičky a informačné tabule. Ak obľubujete romantické prechádzky, na vašich cestách určite zablúďte aj do lesného parku v Prievidzi, kde sa pompézne týči rozhľadňa už 31 rokov. Pripomína renesančný balkón uprostred lesného zátišia. Kovové telo stojí na štyroch betónových pilieroch a má striebornosivú farbu so zeleným zábradlím. Je vysoká tri metre a poeticky pripomína balkón z Rómea a Júlie. Keď je reč o čarovných výhľadoch, nesmieme opomenúť nové lákadlo Bojníc, ktorým je vyhliadková veža Čajka v oblakoch. Tridsať metrov vysoký monument vyrobený z oceľovo-drevenej konštrukcie sa teší veľkej obľube malých i veľkých návštevníkov. Vyhliadkový chodník je ukrytý v korunách stromov a s ideálnou šírkou tri metre je vhodný aj pre mamičky s kočíkmi. Návštevu atrakcie si užije celá rodina, no najmä deti, ktoré sa môžu vyšantiť na zábavných adrenalínových prvkoch a cestu z vrchu vyhliadky si skrátiť toboganom. Pri najbližšej návšteve Inovca nezabudnite navštíviť aj železnú lady týčiacu sa na samom vrchu. Ide o meteorologickú telekomunikačnú rozhľadňu nazývanú Helene. Jej výhľad je k dispozícii od roku 2015, pričom o jej vznik sa zaslúžil aj chatár z Inoveckej chaty. Veža je vysoká 21 metrov a ponúka famózny výhľad na bradlá Vršatca, štíty Veľkej Fatry a Tatier či kopce Kľak a Veľký Lopeník na Morave. Na dlani sa vám predostrú mestá Topoľčany, Bánovce nad Bebravou, Dubnica nad Váhom, Trenčín a Nové Mesto nad Váhom. Na začiatku 19. storočia stála na kopci Tlstá hora rozhľadňa, ktorá slúžila na vojenské a geodetické účely. Prežila dve svetové vojny a zanechala po sebe hlboký príbeh. Dnes na Tlstej hore stojí nová rozhľadňa nazývaná Rozhľadňa Púchovskej doliny. Vznikla v rámci projektu Rozhľadne Hornolidečska a Púchovskej doliny. Sprístupnená pre verejnosť je od 17. októbra 2009. Turistom sa na nej naskytá jedinečný pohľad na okolitú prírodu a príjemnú prechádzku s rodinou či priateľmi. Za návštevu rozhodne stoja aj rozhľadne Malý Jelenec, Žalostiná, Brestovec, Stratenec, Vršatské bradlá a Hrajky.


Nemecký vojnový zajatec odkázal majetok škótskej dedinke. Z vďaky

Heinrich Steinmeyer zomrel ako 90-ročný. V závete odkázal dedine Comrie 384-tisíc libier, za láskavosť, ktorú mu tamojší Škóti prejavovali.

LONDÝN. Bývalý nemecký vojak Heinrich Steinmeyer zanechal svoje celoživotné úspory malej škótskej dedinke, kde bol počas druhej svetovej vojny zadržiavaný ako vojnový zajatec. Steinmeyer, príslušník nacistických oddielov Waffen-SS, mal 19 rokov, keď ho zajali vo Francúzsku a previezli do zajateckého tábora Cultybraggan neďaleko dediny Comrie v škótskom grófstve Perthshire. Po vojne dedinu pravidelne navštevoval a vypestoval si s obyvateľmi trvalé priateľstvá. Zomrel v roku 2014 ako 90-ročný a v závete odkázal dedine 384- tisíc libier (455.500 eur), z vďaky za láskavosť, ktorú mu tamojší Škóti prejavovali, keď bol najviac na dne, a ktorú vôbec nečakal. Jeho poslednou vôľou bolo pomôcť starším ľuďom v obci. Od jeho smrti až po oznámenie o odkázaní majetku uplynuli dva roky, pretože predaj jeho domu a majetku v Nemecku bol "zložitý a veľmi zdĺhavý proces", vysvetlil tajomník Rozvojového fondu v Comrie Andrew Reid. Tento fond spravuje zdedenú pozostalosť zosnulého, dodala spravodajská stanica BBC na webovej stránke. Steinmeyer bol v tábore Cultybraggan spolu s ďalšími štyrmi tisícmi zajatcov. Jednu noc strávil v zajateckom tábore aj zástupca nacistického vodcu Adolfa Hitlera, Rudolf Hess, keď v roku 1941 zoskočil padákom na územie Škótska a chytili ho. Po skončení vojny pracoval Steinmeyer na farme, potom sa vrátil do Nemecka. Steinmeyer zomrel dva týždne po obyvateľovi obce Comrie, Georgeovi Carsonovi, ktorý sa stal blízkym priateľom niekdajšieho zajatca. Carson v minulosti povedal o Steinmeyerovi: "Kedysi to bol zarytý nacista a myslel si, že Hitler je to najlepšie, čo Nemecko mohlo stretnúť. Potom ho chytili a previezli do Comrie. Nakoniec mu dovolili pracovať a ľudia sa k nemu správali veľmi láskavo." Syn Georgea Carsona pre BBC povedal, že jeho matka s kamarátmi sa spriatelili so Steinmeyerom cez plot tábora. A zistili, že nikdy nevidel film. Preto raz poňho prišli na bicykloch a prepašovali ho z tábora do kina, kde videl svoj prvý film. "Bol to preňho neuveriteľný zážitok. Po filme Heinricha odviezli na bicykli naspäť a prepašovali ho do tábora," dodal Carsonov syn.


Súdna rada upozorňuje, že fungovanie disciplinárnych senátov je problematické

Sudcovia nemajú prílišný záujem o prácu v disciplinárnych senátoch.

BRATISLAVA. Fungovanie disciplinárnych senátov, ktoré majú riešiť profesijné pochybenia sudcov je podľa Súdnej rady SR problematické. Ako v stredu pre médiá povedal podpredseda súdnej rady Ján Vanko, sudcovia nemajú príliš veľký záujem pôsobiť v nich. Jedným z dôvodov je podľa neho aj to, že na miesto jedného sudcu senátu musia vždy vyberať z dvoch kandidátov. "Ak chceme zvoliť nejakého sudcu, musíme nahovoriť dvoch, aby išli kandidovať," uviedol. Ak chcela súdna rada v minulosti podľa Vanka zvoliť sudcov do týchto senátov, museli podľa neho nahovoriť ďalších, aby kandidovali "do počtu". "Nie je o to taký záujem, lebo je to náročná práca, sudcovia sa do toho nehrnú," povedal Vanko s tým, že členmi senátov sú aj nesudcovia, ktorí majú často problém s vypracovávaním súdnych rozhodnutí. To pridáva viac práce predsedovi senátu, ktorý je sudcom, ale popri tom má podľa Vanka aj svoju vlastnú prácu na vlastnom súde. Súdna Rada SR podľa predsedníčky Jany Bajánkovej disciplinárne senáty kreuje a určuje im rozvrh práce, mala by však záujem aj dohliadať na ich činnosť. Tento návrh preto zaslali zástupcom zákonodarnej aj výkonnej moci. Slovenská verejnosť začína o čosi viac veriť v slovenské súdy a súdnictvo. Miera jej dôveryhodnosti v slovenskú justíciu vzrástla oproti minulému roku o 11 percent, pričom zároveň o 14 percent klesol počet ľudí, ktorí stále súdom nedôverujú. Vyplýva to z výsledkov septembrového reprezentatívneho prieskumu na vzorke 1014 respondentov, ktorý si dala vypracovať Súdna rada SR a mimovládna organizácia Via Iuris, a to prostredníctvom agentúry TNS Slovakia. Na dnešnej tlačovej besede v Bratislave to uviedla predsedníčka Súdnej rady SR Jana Bajánková. Výsledky prieskumu sú podľa nej veľmi potešiteľné a optimistické. "Myslím si, že pokiaľ ide o dôveryhodnosť súdnictva, môžeme povedať, že sme sa odrazili od dna a nastupuje nový trend," skonštatovala Bajánková. Zároveň ale zdôraznila, že optimizmus je veľmi opatrný a s výsledkami nie sú úplne spokojní, keďže nedôvera občanov v slovenské súdnictvo je stále veľmi vysoká. Súdom a justícii totiž stále nedôveruje viac ako 60 percent respondentov a dôveruje im takmer tretina, teda zhruba 33 percent Slovákov.


Rada pre vysielanie dala pokutu JOJ-ke, televízii Košice:Dnes i rádiu Kiss

Rada pre vysielanie a retransmisiu rozhodovala o pokutách.

BRATISLAVA. O finančných pokutách i sankciách vo forme viacerých upozornení na porušenie zákona v stredu rozhodla Rada pre vysielanie a retransmisiu (RVR). O podrobnostiach informovala TASR hovorkyňa RVR Lucia Jelčová. Pokutu vo výške 3319 eur uložila RVR televízii JOJ za porušenie ustanovenia zákona o vysielaní a retransmisii týkajúceho sa ochrany ľudskej dôstojnosti. "K porušeniu došlo dňa 23. 3. 2017 v súvislosti s odvysielaním programu Inkognito," spresnila Jelčová. Finančnú sankciu vo výške 1300 eur uložila RVR tiež vysielateľovi televízie Košice: Dnes/Naša za porušenie povinnosti vysielať v súlade s udelenou licenciou a tiež za to, že nedodala rade na jej vyžiadanie súvislý záznam vysielania. Pokutu od RVR vo výške 99 eur dostalo tiež Rádio Kiss za to, že nedoručilo rade v zákonnej lehote štatistiku o odvysielaných programoch obsahujúcu vyhodnotenie podielu slovenských hudobných diel za prvý štvrťrok 2017. Za ten istý priestupok uložila rada sankciu vo forme upozornenia na porušenia zákona i Rádiu Anténa, rádiu Rocková republika i rozhlasovej stanici Sky Rádio. Rádio One a Rádio One Rock dostali upozornenie na porušenie zákona za to, že štatistiku obsahujúcu vyhodnotenie podielu slovenských hudobných diel nedodali za február 2017. Na porušenie zákona bolo upozornené i Rádio Yes za to, že vo februári a marci 2017 nevyhradilo z času vysielania vyhradeného slovenským hudobným dielam najmenej 20 percent novinkám.


Demonštranti v Ekvádore  zadržali osem policajtov ako rukojemníkov

Žiadajú aj rezignáciu prezidenta Morena.

QUITO . Demonštranti v ekvádorskom hlavnom meste zadržali osem policajtov ako rukojemníkov. Siedmich mužov a jednu ženu prinútili vyjsť v Quite na pódium a pred tisíckami ľudí si dať dole helmy, nepriestrelné vesty i topánky. Informuje o tom spravodajský portál BBC. Protesty, ktoré vedú pôvodní obyvatelia Ekvádora, sa začali po tom, čo vláda oznámila ukončenie vládnych dotácií na palivá. Ceny palív odvtedy rapídne narástli a do ulíc vyšli tisícky ľudí. Demonštranti v ostatných dňoch postavili barikády, vtrhli do budov a dostávali sa do stretov s bezpečnostnými zložkami, ktoré sa ich snažili rozohnať slzným plynom. Od začiatku protestov tiež demonštranti vzali na viacerých miestach v krajine desiatky policajtov ako rukojemníkov. Nepokoje si vyžiadali aj niekoľko mŕtvych. Demonštranti sa dožadujú zrušenia úsporných opatrení, ktoré sú súčasťou dohody s Medzinárodným menovým fondom, a v niektorých prípadoch i rezignácie prezidenta Lenína Morena. Ten minulý týždeň v reakcii na drsné pouličné protesty vyhlásil výnimočný stav a neskôr tiež dočasne presťahoval vládu z Quita do mesta Guayaquil.


Prezidentským kandidátom hnutia Sme rodina má byť Milan Krajniak

Krajniak kedysi spolupracoval s Danielom Lipšicom na ministerstve vnútra.

BRATISLAVA. Hnutie Sme rodina má tento týždeň predstaviť prezidentského kandidáta. Podľa informácií agentúry SITA má ním byť poslanec NR SR a podpredseda hnutia Milan Krajniak. Ten bol kedysi aj spolupracovníkom Daniela Lipšica na ministerstve vnútra. Ako povedal dnes pre agentúru SITA analytik Ján Baránek, Krajniak je na prezidenta ešte mladý a skôr by mali politici v jeho veku mať záujem o vstup do exekutívy. „Právomoci prezidenta a schopnosť ovplyvňovať vývoj sú obmedzené ústavou. Politik, ktorý chce meniť Slovensko k lepšiemu, by mal mať záujem o posty v exekutíve. Je vo veku, že môže byť v exekutíve výkonný a je dostatočne skúsený,“ uviedol Baránek.


Premiér chce od ministerky Sakovej vedieť, čo sa dialo s informáciami o Vadalovi

Premiér chce vedieť, ako polícia naložila s prípadnými informáciami od SIS.

BRATISLAVA. Premiér Peter Pellegrini (Smer) chce od ministerky vnútra Denisy Sakovej (Smer) a policajného prezidenta Milana Lučanského, aby sa pozreli na to, ako konala polícia v prípade informácií o Antoninovi Vadalovi, ktoré mali mať už v minulosti. Povedal to pred rokovaním vlády. "Poprosím dnes pani ministerku aj pána policajného prezidenta, aby sa pozreli, akým spôsobom policajné orgány naložili s prípadnými informáciami napríklad Slovenskej informačnej služby o existencii takýchto ľudí a skupín na východe Slovenska, a akým spôsobom sa riešila, alebo neriešila táto situácia," povedal predseda vlády.


Bystrica vyhrala aj druhé finále, Nitru zdolala už po šestnásty raz za sebou

Góly: 23. A. Šťastný (Matoušek, Šoltés), 33. Southorn (Bartánus, Higgs), 60. Higgs (M. Lunter) - 30. Kerbashian (McCormack) Vylúčení: 4:5 na 2 min, presilovky a oslabenia: 0:0, rozhodovali: Baluška, Štefik - Tvrdoň, Orolin, 2813 divákov Banská Bystrica: S. Williams - Mihálik, Marshall, K. Sloboda, Southorn, Kubka, Ďatelinka, Nemčík - Asselin, Faille, Selleck - Bartánus, Higgs, M. Lunter - Lamper, T. Surový, Zigo - Šoltés, A. Šťastný, Matoušek - Češík Nitra: Šimboch - Rais, Mezei, McCormack, Korím, M. Versteeg, M. Pupák, A. Sloboda, Morrison - Lantoši, Čaládi, Fominych - Kerbashian, Šiška, Scheidl - Minárik, Bortňák, S. Buček - Hrušík, M. Slovák, Pätoprstý /stav série 2:0/ BANSKÁ BYSTRICA. Hokejisti HC '05 iClinic Banská Bystrica zvíťazili nad hráčmi HK Nitra 3:1 v stredajšom druhom finálovom stretnutí play off najvyššej slovenskej súťaže Tipsport ligy. V sérii sa tak ujali vedenia 2:0 na zápasy a už ich len dva triumfy delia od skompletizovania majstrovského hetriku. Zároveň naďalej platí, že Nitra naposledy zdolala Banskú Bystricu 8. septembra 2017. Jej negatívna séria trvá už šestnásť zápasov. Čestné buly pred stretnutím vhodila biatlonistka Anastasia Kuzminová. V úvodnej tretine stredajšieho duelu sa diváci pod Urpínom nedočkali gólu. Snáď najväčšiu šancu mal domáci Marek Bartánus, ktorý ušiel obrancom hostí, ale z tesnej blízkosti neprekonal Juraja Šimbocha. Prvýkrát sa menilo skóre v 23. minúte, keď Andrej Šťastný ťažil z vyrazenej strely Dávida Šoltésa. Pre hráča so skúsenosťami z KHL to bol vôbec prvý gól v tohtoročnom play off. V prostrednej časti rozhodcovia udelili poltucet menších trestov, ale ani jedno z mužstiev nevyužilo početnú prevahu. V 30. minúte sa hosťom podarilo vyrovnať, keď sa individuálne presadil Kale Kerbashian. Radosť Nitranov však dlho netrvala, pretože už o 160 sekúnd neskôr poslal domácich tvrdou strelou do opätovného vedenia obranca Jordon Southorn. Do tretej tretiny vstúpila Nitra s ambíciou vyrovnať skóre duelu, ale len sporadicky sa dostávala do nebezpečných pozícií. Tréner hostí Antonín Stavjaňa si už v druhej tretine vyčerpal oddychový čas, a tak už nemohol zasiahnuť do diania na ľadovej ploche. Približne dve minúty pred koncom odkorčuľoval Juraj Šimboch na striedačku, Nitrania hrali bez brankára, ale nedokázali vyrovnať. Naopak, po vynikajúcej práci Mária Luntera skóroval do opustenej bránky Brock Higgs. Tretí zápas finálovej série je na programe v sobotu 13. apríla, tentoraz na ľade Nitry. (zdroj: RTVS) Dan Ceman, tréner Banskej Bystrice: "Na začiatku sme nehrali podľa mojich predstáv. Nitra hrala s veľkým nasadením, bol to veľmi náročný duel. V tretej tretine sme zblokovali veľa striel, čo je veľmi dôležité. Súpera sme nepustili do väčšieho tlaku. Nepozeráme sa na to, že môžeme v Nitre ukončiť sériu, ale sústredíme sa na nasledujúci zápas. Budeme hrať opäť naplno celých 60 minút ako dnes." Antonín Stavjaňa, tréner Nitry: "Hrali sme asi na maximum svojich možností. Za stavu 0:0 mal Samo Buček veľkú šancu, ďalšiu sme nevyužili za nepriaznivého stavu. Musíme byť maximálne produktívni, asi ťažko môžeme hrať tak, že prestrieľame Banskú Bystricu. V závere sme však mali niekoľko dobrých situácií. Moji hráči majú absolútny rešpekt za dnešný predvedený výkon."


Potenie: Čo ste o ňom nevedeli a čo ste sa chceli spýtať lekára

Pot dokáže človeku znepríjemniť život, preto sme sa naň spýtali odborníčok na dermatológiu.

Prvoradou úlohou potenia je prirodzená ochrana ľudského tela pred prehriatím. Tak, ako napríklad poznáme chladič auta, tak pot, ktorý vyprodukujú potné žľazy, ochladzuje naše telo. Často sa preceňuje úloha potenia pri vylučovaní škodlivín. Škodliviny sa v tele odbúravajú najmä v pečeni a v obličkách, potenie tu nezohráva významnú úlohu. Termoregulačnú funkciu potenia dokazuje zloženie potu: 98-99% tvorí voda, zvyšok sú draslík, sodík, vápnik, horčík, chlór, aminokyseliny, močovina, kyselina mliečna, vitamíny, lieky. „Takýto pot produkujú ekrinné potné žľazy. Ekrinná potná žľaza je malé žľazové klbko, ktoré sa nachádza pod pokožkou v časti nazývanej korium (dermis). Ekrinných potných žliaz je na celom tele asi 2-3 milióny. Najviac ich nájdeme na dlaniach a chodidlách, 400 až 600 na cm2,“ hovorí Lucia Podhorová dermatologička z kliniky dermatológie a estetickej medicíny Dermarevolta. „Druhým typom potných žliaz sú apokrinné potné žľazy. Je ich oveľa menej a produkujú pot s charakteristickým zápachom. Začínajú fungovať až v puberte. Sú to väčšie žľazové klbká, ktorých ústie je vo vlasovom folikule,“ pokračuje dermatologička. Najčastejšie ich nájdeme v podpazuší, okolo prsných bradaviek, pupka, konečníka. Pot apokrinných žliaz je mliečne skalený a obsahuje množstvo organických látok. „Potenie je prirodzenou reakciou ľudského tela. Niektorí jedinci sa však potia oveľa viac, ako je bežné. Spôsobené je to nervovou sústavou, ktorá musí vynaložiť oveľa väčšie úsilie na udržanie konštantnej teploty. To následne začne negatívne vplývať na bežné fungovanie a každodenný život,“ hovorí o nadmernom potení vedúca lekárka medicínsko-estetického centra MEDICOR, Janka Holešovská. Denná priemerná produkcia potu je 0,5 - 1,5 litra za deň. Pri záťaži (vysoká teplota prostredia, emócie, pohyb) sa môže zvýšiť na 10 litrov za deň, extrém, ktorý predstavuje napríklad pobyt v púšti je 3 – 4 litre potu za hodinu. Nadmerné potenie, odborne nazývané aj hyperhidróza, znepríjemňuje osobe bežné fungovanie, nehovoriac o estetickej stránke. Problematické je napríklad pri podávaní rúk, keďže dlane sú často postihnutou oblasťou. "V mojej praxi som sa stretla s mnohými prípadmi, keď malo nadmerné potenie smutný dopad na socializáciu jedinca. Najmä ženy sa s touto nepríjemnosťou vyrovnávajú veľmi ťažko,“ pokračuje Janka Holešovská. Eliminácia potenia je najčastejšie možná pomocou botulotoxínu. Antiperspiranty a dezodoranty  Telesný pach len prekryjú. Ide o dočasné riešenie, ktoré pozná každý z nás. Neeliminuje intenzitu potenia, no prekrýva zápach. Každý prípravok však funguje individuálne. Botulotoxín „V súčasnosti je metódou voľby pri liečení hyperhidrózy intradermálna injekčná aplikácia botulotoxínu. Zákrok je len minimálne bolestivý, používajú sa tenké inzulínové ihličky. Ošetrenie prebieha ambulantne, po zákroku je pacient ihneď schopný začleniť sa do normálneho života. Minimálne 48 hodín po zákroku je nutné obmedziť nadmernú fyzickú aktivitu, vyhýbať sa saune a iným procedúram, pri ktorých dochádza k zvýšenému poteniu. Pokiaľ vylúčime kontraindikácie aplikácie botulotoxínu ako svalová slabosť, myasthenia gravis, tehotenstvo, laktácia, infekcie kože alebo alergiu na botulotoxín, môžeme považovať terapiu hyperhidrózy botulotoxínom za maximálne bezpečnú. Efekt liečby sa dostaví do týždňa od aplikácie a vydrží 6-9 mesiacov,“ vysvetľuje Lucia Podhorová z kliniky v Jarovciach. Torakálna sympatectomia Ide o chirurgické riešenie, ktoré nie je častou voľbou pacientov ani lekárov. Odpovedá dermatologička Lucia Podhorová: Čo ak je príčinou nadmerného potenia choroba? V prvom rade treba liečiť základné ochorenie, až potom prichádza na rad kožný lekár. Potenie totiž môže byť aj signálom, že v našom organizme prebiehajú chorobné procesy. Aké choroby signalizuje nadmerné potenie? Príčiny najčastejšie súvisia s endokrinologickým ochoreniami alebo so zmenami vegetatívneho nervového systému. Čo znamená studený pot? "Studený pot" môže byť prejavom zlyhávania srdca, ale aj sprievodným prejavom kolpasového stavu či panického záchvatu. Čo je to nočné potenie? Nočné potenie býva jedným z príznakov rôznych infekčných ochorení, onkologických ochorení, infekcií črevného traktu, u žien môže byť sprievodným javom v menopauze. Netreba ho podceňovať. Je vhodné vyhľadať lekársku pomoc a pátrať po príčine. Potláča botulotoxín schopnosť tela vylučovať toxíny prirodzeným spôsobom? Botulotoxín blokuje funkciu asi 5 % všetkých potných žliaz, ostatných95 % naďalej vylučuje pot, čiže nehrozí ani prehriatie organizmu.


Pápež odslúžil omšu na káhirskom štadióne, vracia sa do Vatikánu

Obrad sprevádzali zvýšené bezpečnostné opatrenia.

KÁHIRA. Za zvýšených bezpečnostných opatrení a účasti najmenej desiatich tisícok egyptských katolíkov celebroval v sobotu pápež František omšu na štadióne vzdušných síl egyptskej armády na predmestí Káhiry. Bohoslužba sa konala v druhý a zároveň posledný deň historickej návštevy najvyššieho predstaviteľa katolíckej cirkvi v Egypte. Pápež František popoludní odcestoval z Egypta. Tesne pred odchodom z prevažne moslimskej krajiny vyzval duchovných katolíckej menšiny v Egypte, aby boli "pozitívnou silou" svojej vlasti. "Ako motor vlaku, môžete byť rozhodujúcou silou vedúcou všetkých smerom k ich cieľu. Môžete šíriť nádej, budovať mosty a rozvíjať dialóg a harmóniu," povedal po taliansky. Egyptský prezident Abdal Fattáh Sísí odprevadil pápeža na káhirské letisko. Pápež do tejto prevažne moslimskej arabskej krajiny prišiel, aby povzbudil ducha egyptských kresťanov a podporil vytvorenie spojeného kresťansko-moslimského frontu proti náboženskému militarizmu, píše agenúra DPA. Kresťanov v Egypte postihlo totiž vlani v decembri i v tomto mesiaci - na Veľkú noc - niekoľko útokov na ich kostoly s mnohými obeťami na životoch. K zodpovednosti za atentáty sa prihlásilo extrémistické džihádistické hnutie Islamský štát (IS). Atmosféra na Štadióne 30. júna bola v sobotu radostná a veriaci - aj keď im nad hlavami z bezpečnostných dôvodov preletovali vrtuľníky - spievali náboženské hymny a mávali egyptskými i vatikánskymi vlajkami. Iní zase držali v rukách žlté balóniky, keďže žltá je farbou vatikánskej vlajky. Pápež malú egyptskú katolícku komunitu takisto vyzval, aby bola k svojim egyptským bratom dobrá a milosrdná - s tým, že jediným fanatizmom, ktorému môžu veriaci podľahnúť, je fanatizmus lásky k blížnemu. František si v piatok na slávnostnom obrade s egyptským prezidentom Abdalom Fattáhom Sísím v Káhire uctil obete veľkonočných samovražedných útokov na pravoslávne kostoly. "Členom ich rodín a celému Egyptu vyjadrujem svoju najhlbšiu sústrasť a modlím sa, aby Hospodin doprial raneným rýchle uzdravenie," povedal pápež.


Epidémii žltej horúčky podľahlo už 338 Brazílčanov

Ide o jednu z najväčších epidémií žltej horúčky, ktorú prenášajú komáre.

SAO PAULO. Brazília už eviduje 1131 prípadov komármi prenášanej žltej horúčky, pričom 338 ľudí tomuto ochoreniu podľahlo. Ide o jednu z najväčších epidémií žltej horúčky v tejto latinskoamerickej krajine za uplynulé desaťročia. Informovalo o tom v stredu brazílske ministerstvo zdravotníctva. Naposledy sa žltá horúčka v Brazílii rozšírila iba nedávno, a to v rokoch 2016-17. Ochorenie vtedy zaznamenali u 777 osôb a 261 ľudí pripravilo o život. V predchádzajúcich rokoch sa pritom vyskytlo iba niekoľko prípadov žltej horúčky ročne, dodala agentúra AP. Podľa rezortu zdravotníctva zasiahla aktuálna epidémia husto obývané oblasti. Brazília v tejto súvislosti rozšírila svoju očkovaciu kampaň proti žltej horúčke na celé územie krajiny. Minister zdravotníctva Ricardo Barros spresnil, že po zahrnutí posledných štyroch z 27 štátov Brazílie do očkovacieho programu bude v roku 2019 zaočkovaných takmer 78 miliónov ľudí. Žltú horúčku alebo aj žltú zimnicu prenášajú komáre. Ide o ochorenie rozšírené v tropických oblastiach Strednej a Južnej Ameriky a Afriky. Medzi príznaky akútneho prejavu tejto choroby patria horúčka, bolesť hlavy, bolesť svalov, nevoľnosť, vracanie a únava.


Železnice predstavili novú kampaň, poukazujú na výhody cestovania vlakom

V predchádzajúcej kampani testovali výhody vlaku oproti autu.

BRATISLAVA. Zatraktívniť cestovanie vlakom a poukázať na výhody využívania tohto druhu dopravy má za cieľ nová kampaň Železničnej spoločnosti Slovensko (ZSSK), ktorú predstavil vo štvrtok v rámci veľtrhu ITF Slovakiatour Filip Hlubocký, predseda predstavenstva a generálny riaditeľ ZSSK. Podľa jeho slov po úspešnej online kampani, v ktorej testovali výhody vlaku oproti autu, pokračujú v spolupráci S Hudbou Vesmírnou. Skupina nahrala pre ZSSK novú pieseň taktiež o výhodách cestovania vlakom. Skladbu sprevádza videoklip natočený v uvoľnenej atmosfére priamo vo vlaku spolu so stovkou zamestnancov ZSSK. To, čo sa začína ako obyčajná cesta, sa cez výpočet všetkých výhod, ktoré so sebou cestovanie vlakom prináša, postupne mení až na spontánnu párty v spoločenskom vozni. Ako povedal Patrik Horný, podpredseda predstavenstva ZSSK zodpovedný za stratégiu a transformáciu spoločnosti, predbežné výsledky za rok 2017 ukazujú, že stále viac platiacich cestujúcich využíva služby železníc, rastú tržby a IC vlaky sú v prevádzkovom zisku. "Koľajová doprava, ak je správne nastavená, je veľmi ekologická a predstavuje dopravu budúcnosti. Dokazujú to aj verejné projekty vlád a samospráv všetkých vyspelých krajín Európy. Čím viac ľudí na Slovensku bude využívať vlaky, tým viac budú politici ochotnejší presmerovať tok investícií z výstavby ciest do modernizácie a možno aj konečne do výstavby nových rýchlejších a spoľahlivejších tratí," uzavrel Karol Martinček, člen predstavenstva a riaditeľ úseku obchodu ZSSK.


Vtáčia chrípka usmrtila v januári v Číne 79 ľudí

Od vlaňajšieho októbra vírusu H7N9 podľahlo sto ľudí.

PEKING. Dovedna 79 ľudí usmrtila v januári v Číne vtáčia chrípka typu H7N9. Vyplýva to z najnovších údajov, ktoré v stredu zverejnil čínsky Národný výbor pre zdravotníctvo a plánované rodičovstvo (NHFPC). V tejto ázijskej krajine vo svetle uvedených faktov vzrastajú obavy, že šírenie nebezpečného vírusu v tejto sezóne by mohlo mať najhoršie dopady. Počet januárových obetí vtáčej chrípky bol štvornásobne vyšší než v rovnakom mesiaci v predošlých rokoch. Od vlaňajšieho októbra tak vírusu H7N9 podľahlo 100 ľudí, uviedol výbor. Čínske úrady v súvislosti s vírusom verejnosť opakovane varovali, aby zostala obozretná a vyvarovala sa vzniku paniky. Najnovšie údaje o obetiach vírusu však vyvolávajú obavy z vypuknutia ďalšej rozsiahlej krízy, podobnej tej, akú v krajine vyvolala v roku 2002 smrtiaca epidémia ťažkého akútneho respiračného syndrómu (SARS). "Február je už v polovici a máme ešte len januárové čísla. Pri úmrtnosti dosahujúcej takmer úroveň SARS by nemali byť vydané varovania už skôr?" pýta sa jeden z používateľov obľúbenej čínskej sociálnej siete Sina Weibo. Znepokojenie najmä nad rýchlosťou šírenia vírusu vyjadrili na sociálnych sieťach aj ďalší Číňania, pričom sa dožadovali aktuálnejších údajov o obetiach. Čínsky denník Žen-min ž'-pao (People's Daily), ktorý je oficiálnou tlačovinou Komunistickej strany Číny, ľudí prostredníctvom sociálnych sietí varoval, aby sa vyhýbali trhom so živou hydinou. Podľa neho je nanajvýš zjavné, že nákazu šíri práve hydina a jej exkrementy.


Na strede a východe sa tvorí hmla, vodiči by mali byť opatrní

BRATISLAVA. V stredu ráno by vodiči na strednom a východnom Slovensku mali jazdiť opatrnejšie. Ako totiž upozorňuje Slovenský hydrometeorologický ústav (SHMÚ), vyskytuje sa tam hmla s dohľadnosťou 50 až 200 metrov. "Znížená dohľadnosť predstavuje potenciálne nebezpečenstvo pre dopravné aktivity," pripomenuli meteorológovia, ktorí v tejto súvislosti vydali výstrahu. Platiť má do 9. hodiny.


Čo ešte Sagan v kariére vyhrá? Pozrite si prognózy expertov

Denník SME položil cyklistickým expertom v dejisku MS v Katare dve otázky: 1. V čom je Peter Sagan výnimočný? 2. Čo ešte môže dosiahnuť?

Stefan Tabeling, agentúra dpa, Nemecko 1. Prakticky vo všetkom. Skvelo zvláda zjazdy, je najrýchlejším pretekárom na kockách. Spomedzi šprintérov patrí k najlepším. V tejto sezóne sa navyše postaral o ďalší výnimočný moment. Po vlaňajších majstrovstvách sveta vyhral veľa pretekov a stal sa svetovou jednotkou. Bez pochýb patrí medzi top cyklistov a myslím si, že o pár rokov o ňom budeme hovoriť ako o legende. 2. Určite nikdy nevyhrá Tour de France. To je nemožné. Ale môže vyhrať viac etáp, získať väčší počet titulov svetového šampióna, ovládnuť viac klasík. Okolo Flámska či Miláno – San Remo sú jeho preteky. Môže uspieť aj na Paríž – Roubaix. A má šancu zvíťaziť i teraz na majstrovstvách v Dauhe, kde patrí medzi najväčších favoritov. Áno, jazdci pôjdu po rovine, ale naposledy na Eneco Tour dokázal Sagan zdolávať aj elitných šprintérov. Navyše, je dosť silný na to, aby sa mu podarilo prísť do cieľa samému, niečo také preňho nie je problém. Vidar Petterson, magazín Gruppetto, Nórsko 1. Vnímam ho ako človeka, ktorý neberie cyklistiku až tak vážne, napriek tomu, že je najlepším jazdcom na svete. Peter je akousi rockovou hviezdou cyklistiky. 2. Určite môže získať olympijské zlato, ktoré v jeho zbierke chýba. Keďže nie je vrchárom, vyhrať trojtýždňové preteky bude s najväčšou pravdepodobnosťou nad jeho sily. Ale mohol by obhájiť majstrovský titul, hoci to nebude mať jednoduché. Vietor či horúce počasie môžu spôsobiť mnohým cyklistom problémy. Všetko závisí od toho, aká skupina bude bojovať o víťazstvo. Ak tímy, ktoré nemajú kvalitných šprintérov, pôjdu od štartu naplno vo vysokom tempe, aby sa šprintérov zbavili, potom má Peter veľkú šancu, lebo sa dokáže vpredu udržať. Wim Vos, Het Nieuwsblad, Belgicko 1. Berie šport ako relax. V tom je výnimočný. Vždy pôsobí uvoľnene, nepripúšťa si žiadny stres. A na bicykli môže vyhrávať od januára do októbra. V tejto generácii neexistuje cyklista, ktorý by sa s ním mohol porovnávať. Greg van Avermaet sa k nemu približuje asi najviac, ale Peter je rýchlejší v šprinte a takisto o čosi lepší v kopcoch, vďaka čomu na rozdiel od Grega dokáže získať aj zelený dres na Tour de France. A ešte päťkrát za sebou? To je niečo mimoriadne. 2. Môže dosiahnuť všetko. Okrem víťazstva na Grand Tour, pretože nie je vrchárom. Ale inak preňho prakticky neexistujú hranice. Dokáže vyhrávať v šprintoch či na klasikách. Má schopnosti ovládnuť týždňové preteky ako napríklad Paríž – Nice. Ale trojtýždňové? To asi nie. David Harding, Agence France-Presse (AFP), Francúzsko 1. Z perspektívy rodáka z Veľkej Británie ho vnímam najmä ako veľkého rivala Marka Cavendisha a britských cyklistov. Avšak nielen na ostrovoch, ale v celom cyklistickom svete je Peter Sagan prominentnou osobnosťou. Ľudia ho milujú. A jazdecké kvality? Dokazuje ich na Tour de France, kde predvádza výnimočné veci. A myslím, že v najbližších rokoch ešte aj bude. 2. Stále mu chýba olympijský titul. Majstrovský už má, ale môže pridať ďalší. Otázkou je, ako zvládne horúce počasie. Favoritov je niekoľko. Brian Cookson, prezident Medzinárodnej cyklistickej únie 1. Je obrovským prínosom pre šport, skutočnou hviezdou. Má charizmu, je radosť sa naňho pozerať. Ľudia ho milujú. A vždy má po pretekoch čo povedať. Kým v mnohých odvetviach zvyknú športovci používať samé klišé, Peter vždy dokáže hovoriť niečo zaujímavé. Je superstar cyklistiky. Niekto, kto sa angažuje nielen v športe samotnom, ale aj mimo neho. Jeho problém je, že už teraz vyhráva veľa, preto s ním nikto nechce spolupracovať. Nikto s ním nepôjde do úniku, lebo na cieľovej rovine ho Peter prešprintuje. Spomínam si, ako vlani obsadil veľa druhých miest, pretože ho chcel každý poraziť a všetci sa spojili proti nemu. A napriek tomu mnohokrát vyhral. To je fascinujúce. Je jazdcom, ktorý si dokáže preteky vybojovať sám. Môže uspieť v šprinte balíka či z úniku. To z neho robí výnimočného cyklistu. 2. Nebolo by prekvapením, ak by opäť ovládol preteky majstrovstiev sveta – aj v Dauhe. Peter je schopný zvíťaziť nielen na tejto trati, ale aj na veľkej väčšine ďalších. Možno má pred sebou ešte desať rokov kariéry a môže vybojovať mnoho triumfov.  Tento text ste mohli čítať vďaka tomu, že platíte za obsah. Vážime si to.


Farmár Oravec sa odvolá voči platobnej agentúre, podľa Matečnej zavádza

Podľa ministerstva sa vedenie Iniciatívy poľnohospodárov  snaží zakrývať vlastné kauzy.

BRATISLAVA. Podľa Ministerstva pôdohospodárstva a rozvoja vidieka (MPRV) SR agropodnikateľ František Oravec opakovane zavádza verejnosť a odďaľuje ukončenie správneho konania, aby Pôdohospodárska platobná agentúra (PPA) nemohla verejnosť oboznámiť s realitou. Oravec sa voči rozhodnutiu agentúry z júna o priamych platbách za rok 2017 odvolá. Východoslovenský farmár z Iniciatívy poľnohospodárov to povedal vo štvrtok na mediálnom podujatí Iniciatívy poľnohospodárov pred budovou PPA v hlavnom meste. Podľa vyjadrenia ministerstva sa hlavní protagonisti iniciatívy snažia zakrývať vlastné kauzy a do svojich majetkových sporov zaťahujú štátne inštitúcie, médiá a verejnosť. "Za posledné tri roky agrorezort naštartoval prelomové reformy a rieši problémy, ktoré desiatky rokov spali. Spustil po desaťročí komplexné pozemkové úpravy, digitalizáciu poskytovania poľnohospodárskych podpôr či zrealizoval a zverejnil cenové mapy nájmov poľnohospodárskej pôdy po celom Slovensku," uviedol hovorca Vladimír Machalík. "Trváme na to, čo je problém všetkých farmárov na Slovensku, a to, že PPA príde merať, kontrolovať až o rok po tzv. zakrižovaní, keď už nie sú žiadne dôkazy, keď sú posunuté hranice, keď tam už nie je pôvodná plodina," vysvetlil Oravec. Chce, aby v rámci roka 2017 bolo použité meranie z tohto roka. Podľa agropodnikateľa v roku 2017 jeho firma a firmy patriace pod Esin Group podali žiadosť o dotáciu na rovnaké parcely pôdy. O problémoch s iným subjektom v hospodárení na pôde hovorila počas podujatia rodina Paľová z obce Rohožník v okrese Humenné. Prípad bačovskej rodiny z Oravy z roku 2013 priblížil Jaroslav Jánoš a svoj vlastný prezentoval samostatne hospodáriaci roľník Jaroslav Pavelek.


Číňania spustili nábor cudzincov. Musia poznať históriu a kultúru krajiny

PEKING. Čínska futbalová asociácia požaduje od naturalizovaných reprezentantov, aby sa naučili národnú históriu, hymnu, aby poznali národnú vlajku, symboly, podmienky a kultúru. Súčasťou plánu je aj kurz čínštiny. Asociácia vydala stanovisko v piatok s okamžitým efektom a progres záujemcov o čínsky národný dres zo zahraničia bude sledovať každý mesiac. Číňania spustili nábor cudzincov pre zvýšenie hráčskych štandardov v domácej najvyššej súťaži a tiež reprezentácii, ktorá dlhodobo dosahuje podpriemerné výsledky. V rebríčku FIFA sa momentálne nachádza na 72. mieste. Iba raz sa predstavila na záverečnom turnaji majstrovstiev sveta, na šampionáte v roku 2002 v Japonsku a Kórejskej republike odohrala tri zápasy v základnej skupine, pričom nestrelila ani gól. Najnovšími zahraničnými prírastkami v národnom tíme by sa mohli stať Chou Jung-jung s nórskymi koreňmi a tiež Nico Yennaris, ktorý prešiel mládežníckou akadémiou Arsenalu Londýn. Obaja v súčasnosti hrávajú za Peking Kuo-an. Do Číny nedávno zamieril aj slovenský reprezentant Marek Hamšík, keď z SSC Neapol prestúpil do klubu Ta-lien I-fang.


V Dortmunde už nemá budúcnosť, Schürrle mieri na hosťovanie do Spartaka Moskva

Nemecký futbalista už požiadal o udelenie víz.

DORTMUND. Nemecký futbalista André Schürrle má podľa Sky Sports News namierené z Borussie Dortmund do Spartaka Moskva. Majster sveta z roku 2014 by mal v historicky najúspešnejšom ruskom klube hosťovať do konca sezóny. Zástupcovia oboch tímov dolaďujú posledné detaily zmluvy, rieši sa ešte opcia na hráča po skončení hosťovania. Podľa agentúry DPA 28-ročný krídelník už požiadal o udelenie víz do Ruska a v najbližších dňoch by sa mal hlásiť v Moskve. V Dortmunde už Schürrle nemá budúcnosť, tréner Lucien Favre vo svojich plánoch s 57-násobným nemeckým reprezentantom nepočíta. Schürrle bol v minulej sezóne na hosťovaní vo Fulhame, predtým okrem Borussie obliekal aj dresy Mainzu, Bayeru Leverkusen, Chelsea či Wolfsburgu.


Samosprávy môžu podľa Mosta nahradiť výpadky inými príjmami

Most odmieta kritiku návrhu na zmenu financovania samospráv.

BRATISLAVA. Samosprávam budú rásť príjmy aj po prijatí návrhu zákona, ktorý rieši zvýšenie nezdaniteľnej časti základu dane. Výpadok z tohto opatrenia navyše môžu nahradiť inými príjmami. Na pondelkovom stretnutí s médiami to konštatovali predstavitelia koaličného Mosta-Híd. Návrh zákona z ich dielne posunuli poslanci parlamentu na júnovej schôdzi do druhého čítania. Ako uviedla poslankyňa Irén Sárközy (Most-Híd), návrh sa stal terčom kritiky niektorých predsedov VÚC, starostov a primátorov. Podľa nej je to však neodôvodnené. "Jedným z hlavných argumentov používaných proti návrhu je, že samosprávam sa znížia príjmy o 129 miliónov eur, čo spôsobí vážne problémy," poznamenala s tým, že tvrdenie, že sa budú znižovať príjmy samospráv, nie je pravdivé. Príjmy v roku 2020 sa podľa jej slov budú zvyšovať samosprávam a tiež ľuďom. Most-Híd tak odmieta blokovanie akéhokoľvek návrhu na zníženie daní zamestnancov len preto, že to bude mať vplyv na rozpočty samospráv. "Navrhnuté opatrenie predstavuje asi 4 % príjmov obcí," podotkla Sárközy s tým, že nejde o zásadnú zmenu vo financovaní samospráv. Skonštatovala, že výpadok je možné nahradiť inými príjmami alebo úsporou vo výdavkoch. Štátny tajomník ministerstva práce Ivan Švejna (Most-Híd) zdôraznil, že obce aj vyššie územné celky môžu čerpať aj eurofondy. Tie však podľa neho nečerpajú. "Irónia je, že teraz prednedávnom prepadlo 40 miliónov eur, ktoré boli vyslovene určené pre župy a pre obce," dodal. Na to, že ľudia s nízkymi príjmami a ľudia strednej triedy platia na Slovensku vysoké dane a odvody, podľa neho poukazujú aj medzinárodné organizácie ako Európska komisia (EK) či Organizácia pre hospodársku spoluprácu a rozvoj (OECD). Toto opatrenie by malo pomôcť práve pracovníkom s nízkymi alebo strednými príjmami. Nezdaniteľná časť základu dane by sa mala podľa návrhu zákona od budúceho roka zvýšiť z 19,2-násobku na 21-násobok sumy platného životného minima. Navrhované opatrenie je súčasťou koaličného sociálneho balíčka. Poslanci Mosta-Híd však upustili od svojho pôvodne predstaveného zámeru, aby sa nezdaniteľná časť základu dane zvyšovala postupne až na 22,7-násobok od roku 2021. V súčasnom návrhu hovoria o zvýšení len od budúceho roka. Cieľom tohto opatrenia je podľa poslancov zvýšiť životnú úroveň pracujúcich, práve na to má poslúžiť zvýšenie nezdaniteľnej časti základu dane.